PROCEDURA EXECUTĂRII SILITE ŞI TITLURILE EXECUTORII EUROPENE PENTRU CREANŢE NECONTESTATE


ABSTRACT

Studiul de faţă pune în evidenţă principalele aspecte teoretice şi procedurale referitoare la regimul juridic al executării silite şi al titlurilor executorii europene în cadrul recunoaşterii şi aplicării în România a deciziilor pronunţate în alte state membre ale Uniunii Europene, precum şi în state ce nu aparţin spaţiului comunitar.

De asemenea, merită reţinută importanţa simplificării procedurii referitoare la titlurile care nu se supun învestirii cu formulă executorie, respectiv titlurile executorii pentru creanţe necontestate.

În acest sens, un obiectiv important îl reprezintă certitudinea punerii în executare, în mod unitar, a hotărârilor judecătoreşti definitive şi irevocabile la nivelul tuturor statelor membre ale Uniunii Europene.

Astfel, prin adoptarea de Regulamente cu caracter obligatoriu în domeniu,  s-a urmărit asigurarea liberei circulaţii a hotărârilor judecătoreşti, a tranzacţiilor judiciare şi actelor autentice în toate statele membre ale Uniunii Europene, fără a fi necesar să se recurgă la o procedură intermediară de executare.

 Pe cale de consecinţă, hotărârea judecătorească care a fost certificată drept titlu executoriu european în statul membru de origine este recunoscută şi executată în celelalte state membre ale Uniunii Europene, fără a fi necesară încuviinţarea executării şi fără a fi posibilă contestarea recunoaşterii sale, eliminându-se astfel procedura exequaturului.
Considerăm că demersul nostru este util în ceea ce priveşte îmbunătăţirea reglementărilor privind executarea silită, precum şi un reper ce poate fi luat în seamă la elaborarea unor propuneri legislative în domeniu.

I. Consideraţii generale

Crearea şi dezvoltarea unui spaţiu de libertate, securitate şi justiţie în Uniunea Europeană, impune şi armonizarea legislaţiei interne la cea a Comunităţii Europene, sens în care, trebuie să fie adoptate, printre altele, măsuri în domeniul cooperării judiciare în materie civilă şi comercială care sunt necesare pentru buna funcţionare a pieţei interne, inclusiv în materia executării silite a hotărârilor judecătoreşti şi a altor titluri executorii
. 
În cursul întrunirii de la Tampere din 15 şi 16 octombrie 1999, Consiliul European a aprobat principiul recunoaşterii reciproce a hotărârilor judecătoreşti ca piatră de temelie pentru crearea unui adevărat spaţiu judiciar. 
Ulterior, la data de 30 noiembrie 2000, Consiliul a adoptat un program privind măsurile de punere în practică a principiului recunoaşterii reciproce a hotărârilor în materie civilă şi comercială
. 
Consiliul European a considerat că este necesară accelerarea şi simplificarea executării în alt stat membru decât cel în care s-a pronunţat hotărârea judecătorească prin eliminarea tuturor măsurilor intermediare care se iau înaintea executării în statul membru în care se solicită aceasta. S-a considerat că o hotărâre judecătorească care a fost certificată ca titlu executoriu european de către instanţa judecătorească de origine ar trebui tratată, în scopul executării, ca şi cum aceasta ar fi fost pronunţată în statul membru în care s-a solicitat executarea
. 

În acest sens, a fost adoptat Regulamentul (CE) nr. 44/2001 privind competenţa judiciară, recunoaşterea şi executarea hotărârilor judecătoreşti în materie civilă şi comercială  care cuprinde norme privind executarea într-un alt stat membru. Acesta a intrat în vigoare la 1 martie 2002 şi simplifică procedura de declarare a hotărârii judecătoreşti străine ca fiind executorie, faţă de Convenţia de la Bruxelles din 1968, pe care o înlocuieşte. Regulamentul este de aplicabilitate directă, ceea ce înseamnă că oricine îl poate invoca în faţa unei instanţe. Acesta nu se aplică în Danemarca, unde continuă să fie aplicată Convenţia de la Bruxelles. 

Regulamentul sus-menţionat stabileşte următoarele reguli: 

· hotărârile judecătoreşti pronunţate într-un stat membru şi care sunt executorii în statul respectiv pot fi executate într-un alt stat membru, după declararea acestora ca fiind executorii în celălalt stat, prin depunerea unei cereri prezentate de orice persoană interesată; 

· cererea este adresată instanţei a cărei competenţă de jurisdicţie teritorială este determinată de domiciliul părţii împotriva căreia se urmăreşte executarea sau de locul de executare; 

· declaraţia privind capacitatea executorie a hotărârii trebuie emisă în urma realizării anumitor formalităţi şi trebuie trimisă o notificare celeilalte părţi, care o poate contesta doar în instanţă;
· există posibilitatea de a refuza recunoaşterea unei hotărâri judecătoreşti străine, dacă recunoaşterea contravine ordinii publice sau este incompatibilă cu o hotărâre anterioară, ori dacă documentul care iniţiază procedura nu a fost notificat la timp sau cealaltă parte nu se prezintă.
Prin Regulamentul menţionat, s-a urmărit asigurarea liberei circulaţii a hotărârilor judecătoreşti, a tranzacţiilor judiciare şi actelor autentice în toate statele membre, fără a fi necesar să se recurgă la o procedură intermediară în statul membru de executare. 
Ca urmare, hotărârea judecătorească care a fost certificată ca titlu executoriu european în statul membru de origine este recunoscută şi executată în celelalte state membre, fără a fi necesară încuviinţarea executării şi fără a fi posibilă contestarea recunoaşterii sale, eliminându-se astfel procedura exequatur-ului, procedură care uneori era destul de greoaie.
Prevederile Regulamentului se aplică în materie civilă şi comercială, respectiv:

- hotărârilor judecătoreşti; în sensul Regulamentului, „hotărâre judecătorească” înseamnă orice hotărâre pronunţată de o instanţă judecătorească dintr-un stat membru, oricare ar fi denumirea care i se dă, precum „decizie”, „sentinţă”, „ordonanţă” sau „hotărâre de executare”
;
- tranzacţiilor judiciare; 

- actelor autentice privind creanţele necontestate; 

- hotărârilor pronunţate ca urmare a acţiunilor introduse împotriva hotărârilor judecătoreşti, tranzacţiilor judiciare şi actelor autentice certificate ca fiind titluri executorii europene
.
Regulamentul nu este aplicabil în domeniile: 
- fiscal, vamal sau administrativ, nici cu privire la răspunderea statului pentru acte sau omisiuni comise în exercitarea autorităţii publice („acta jure imperii”);

-starea sau capacitatea persoanelor fizice, regimurilor matrimoniale, testamentelor şi succesiunilor; 

- falimentului, concordatelor sau altor proceduri similare; 

- securităţii sociale; 

-  arbitrajului.
Tot în acest sens a fost adoptat Regulamentul (CE) nr. 805/2004 al Parlamentului European şi al Consiliului din 21 aprilie 2004 privind crearea unui titlu executoriu european pentru creanţele necontestate.

Sunt considerate „creanţe necontestate” situaţiile în care un creditor, în lipsa stabilită a oricărei contestaţii din partea debitorului cu privire la natura şi valoarea unei creanţe pecuniare, a obţinut fie o hotărâre judecătorească împotriva acestui debitor, fie un act executoriu care necesită o acceptare expresă a debitorului, indiferent că este vorba despre o tranzacţie judiciară sau de un act autentic.
Aşadar, sunt considerate drept situaţii în care apar creanţe necontestate:

- cazul în care debitorul a recunoscut-o în mod expres, acceptând-o sau recurgând la o tranzacţie care a fost aprobată de o instanţă judecătorească sau încheiată în faţa unei instanţe judecătoreşti în cursul unei proceduri judiciare; 
- cazul în care debitorul nu i s-a opus niciodată, în conformitate cu normele de procedură ale statului membru de origine, în cursul procedurii judiciare; 
- cazul în care debitorul nu s-a prezentat sau nu a fost reprezentat în cadrul unei şedinţe de judecată privind această creanţă după ce a contestat-o iniţial în cursul procedurii judiciare, cu condiţia ca atitudinea sa să fie asimilabilă unei recunoaşteri tacite a creanţei sau a faptelor invocate de creditor în temeiul legislaţiei statului membru de origine; 
- cazul în care debitorul a recunoscut-o în mod expres într-un act autentic.
Lipsa de obiecţii din partea debitorului poate lua forma unei neprezentări la o şedinţă de judecată sau a faptului de a nu da curs unei invitaţii făcute de instanţă de a notifica în scris intenţia de a se apăra în cauza respectivă, deşi procedura de citare şi înmânare a actelor de procedură a fost îndeplinită potrivit cerinţelor legii.
Încrederea reciprocă în administrarea justiţiei în statele membre face ca instanţa judecătorească dintr-un stat membru să poată considera că toate condiţiile certificării ca titlu executoriu european
 sunt îndeplinite pentru a permite executarea unei hotărâri în toate celelalte state membre, fără control jurisdicţional al aplicării corecte a standardelor minime de procedură în statul membru în care hotărârea trebuie executată.
În scopul certificării unei hotărâri judecătoreşti ca titlu executoriu european,  Regulamentele menţionate au prevăzut necesitatea stabilirii standardelor minime pe care trebuie să le îndeplinească procedura în urma căreia se pronunţă hotărârea, pentru a garanta că debitorul este informat, în timp util şi astfel încât să îşi poată pregăti apărarea, cu privire la acţiunea în justiţie introdusă împotriva sa, cu privire la condiţiile participării sale active la procedură pentru a contesta creanţa în cauză, dacă consideră necesar, şi cu privire la consecinţele neparticipării.
Solicitarea de certificare ca titlu executoriu european pentru creanţele necontestate  este facultativă pentru creditor, care poate să opteze pentru sistemul de recunoaştere şi de executare prevăzut de Regulamentul (CE) nr. 44/2001 sau de alte instrumente comunitare
.
Potrivit prevederilor art. 5 din Regulamentul (CE) nr. 805/2004, o hotărâre judecătorească care a fost certificată ca titlu executoriu european în statul membru de origine este recunoscută şi executată în celelalte state membre, fără a fi necesară încuviinţarea executării şi fără a fi posibilă contestarea recunoaşterii sale.
Pentru a fi certificată ca titlu executoriu european, la cererea adresată în orice moment instanţei de origine de către creditor, hotărârea judecătorescă privind o creanţă necontestată pronunţată într-un stat membru trebuie să îndeplinească următoarele condiţii: 

- hotărârea este executorie în statul membru de origine;

- hotărârea nu este incompatibilă cu dispoziţiile în materie de competenţă prevăzute de Regulamentul (CE) nr. 44/2001 capitolul II secţiunile 3 şi 6;

- procedura judiciară din statul membru de origine a îndeplinit cerinţele prevăzute de capitolului III în cazul unei creanţe necontestate în sensul articolului 3 alineatul (1) literele (b) sau (c) din  Regulament;

- hotărârea a fost pronunţată în statul membru în care debitorul îşi are domiciliul în sensul articolului 59 din Regulamentul (CE) nr. 44/2001, în cazul în care este vorba de o creanţă necontestată în sensul articolului 3 alineatul (1) litera (b) sau (c) din Regulament sau în cazul în care aceasta se raportează la un contract încheiat de o persoană, consumatorul, pentru o utilizare care se poate considera ca fiind străină de activitatea sa profesională ori în care debitorul este consumatorul.
Dacă o hotărâre judecătorească cuprinde o hotărâre executorie privind cheltuielile de judecată, inclusiv dobânzile, aceasta se certifică, de asemenea, ca titlu executoriu european în ceea ce priveşte cheltuielile, cu excepţia cazului în care, în cursul procedurii în justiţie,  debitorul s-a opus în mod special obligaţiei sale de a-şi asuma cheltuielile respective, în conformitate cu legislaţia statului membru de origine. 
Dacă hotărârea judecătorească certificată ca titlu executoriu european a încetat să fie executorie sau în cazul în care s-a suspendat sau limitat caracterul său executoriu, se eliberează un certificat care precizează suspendarea sau limitarea forţei executorii, pe bază de cerere adresată în orice moment instanţei de origine.
Instanţa se pronunţă asupra cererii de eliberare a certificatului prin încheiere, fără citarea părţilor. 
 Încheierea prin care cererea a fost admisă nu este supusă niciunei căi de atac, iar încheierea prin care cererea a fost respinsă este supusă recursului, în termen de 5 zile de la pronunţare, pentru creditorul prezent, şi de la comunicare, pentru cel care a lipsit.
Competenţa privind certificarea titlurilor executorii revine primei instanţe, în cazul în care titlul executoriu îl constituie o hotărâre judecătorească, inclusiv cea care constată o tranzacţie judiciară sau o altă învoială a părţilor, în condiţiile legii, ori  judecătoriei în a cărei circumscripţie se află emitentul actului, dacă titlul executoriu este un act autentic. 
Certificatul se eliberează creditorului şi se comunică, în copie, debitorului. 

În vederea punerii în executare a unui titlu executoriu european, creditorul trebuie să furnizeze autorităţilor însărcinate cu executarea din statul membru de executare: 

– copie de pe hotărâre; 

– copie de pe certificatul de titlu executoriu european; 

- după caz, o transcriere a certificatului de titlu executoriu european sau o traducere a acestuia în limba oficială a statului membru de executare, traducere ce trebuie certificată pentru conformitate de o persoană autorizată în acest sens în unul din statele membre. 

La data de 15 martie 2005, Comisia Europeană a adoptat o propunere pentru un Regulament al Parlamentului European şi al Consiliului de stabilire a unei Proceduri europene pentru litigii minore. Scopul propunerii este de a simplifica, accelera şi reduce costurile litigiilor cu solicitări minore, prin stabilirea unei Proceduri europene pentru litigii minore care să fie la dispoziţia persoanelor în litigiu ca alternativă la procedurile existente în cadrul legilor statelor membre, care nu vor fi afectate de acestea. În plus, propunerea va înlătura măsurile intermediare care sunt necesare în continuare pentru a permite recunoaşterea şi executarea unei hotărâri judecătoreşti. Hotărârea pronunţată în cadrul procedurii europene pentru litigii minore va fi recunoscută şi executată într-un alt stat membru fără a fi necesară o declaraţie privind capacitatea de executare şi fără a avea posibilitatea de a nega recunoaşterea acesteia. 

Programul de recunoaştere reciprocă furnizează o serie de măsuri pentru a consolida în statele solicitate efectele hotărârilor judecătoreşti pronunţate în statul de origine: 

· Stabilirea unei executări provizorii: hotărârea din cadrul statului solicitat, care confirmă forţa executorie, este ea însăşi executorie provizoriu, în ciuda posibilităţii de a formula recurs; 

· Stabilirea unor măsuri conservatorii la nivel european: hotărârea pronunţată într-un stat membru necesită autorizaţia de a lua măsuri conservatorii faţă de bunurile debitorului pe întregul teritoriu al Uniunii; 

· Îmbunătăţirea măsurilor de executare silită prin poprire bancară , spre exemplu prin crearea unui sistem european pentru poprirea conturilor bancare. 

Ulterior, s-au emis Regulamentul (CE) nr. 1896/2006 al Parlamentului European şi al Consiliului din 12 decembrie 2006 de instituire a unei proceduri europene de somaţie de plată, precum şi Regulamentul (CE) nr. 861 din 11 iulie 2007 privind cererile cu valoare redusă în materie civilă şi comercială
.

Prin Legea nr. 191 din 19/06/2007 pentru aprobarea Ordonanţei de urgenţă a Guvernului nr. 119/2006 privind unele măsuri necesare pentru aplicarea unor regulamente comunitare de la data aderării României la Uniunea Europeană
, au fost stabilite reglementări privind aplicarea Regulamentului (CE) nr. 805/2004 al Parlamentului European şi al Consiliului din 21 aprilie 2004 privind crearea unui titlu executoriu european pentru creanţele necontestate
. Prevederile acestui Regulament sunt obligatorii şi pentru România, dispoziţiile pe care le conţine având un caracter obligatoriu în integralitatea lor, aplicându-se cu prioritate faţă de legislaţia naţională.
Scopul emiterii acestor regulamente este de a simplifica, de a accelera şi de a reduce costurile de procedură în cauzele transfrontaliere referitoare la creanţele pecuniare necontestate, prin instituirea unei proceduri europene de somaţie de plată, de a asigura libera circulaţie a somaţiilor europene de plată în cadrul tuturor statelor membre, prin stabilirea unor standarde minime prin respectarea cărora nu mai este necesară nicio procedură intermediară în statul membru de executare înaintea recunoaşterii şi executării, respectiv de a dota toate statele membre cu o procedură mai simplă şi mai rapidă pentru soluţionarea litigiilor privind cererile cu valoare redusă.
Într-adevăr, înainte de intervenţia legiuitorului comunitar, doar legislaţia naţională a anumitor sisteme juridice europene prevedea proceduri ad hoc şi rapide pentru litigiile privind cererile cu valoare redusă.
Existenţa, în interiorul spaţiului judiciar comun, a unor instrumente judiciare la dispoziţia creditorilor cu grade de eficienţă substanţial diferite a fost considerată de legiuitorul comunitar drept o cauză de dezechilibru capabilă să determine o distorsiune ”a concurenţei în piaţa internă”.

 Astfel, Regulamentul CE nr. 861/2007 a devenit aplicabil începând cu data de 1 ianuarie 2009 pentru litigiile care îndeplinesc, cumulat, cele trei condiţii, şi anume:


            A) Trebuie să fie vorba de litigii existente în ”materie civilă şi comercială”, potrivit noţiunii delimitate de activitatea interpretativă a Curţii de justiţie referitor la Convenţia de la Bruxelles şi la Regulamentul CE nr. 44/2001, cu excepţia conformării la prevederea de la art. 2, al. 2 din Regulamentul CE nr. 861/2007, potrivit căreia sunt în orice caz excluse din cadrul de aplicare a procedurii europene în comentariu, litigiile privind:

1) starea sau capacitatea juridică a persoanelor fizice;

2) regimul patrimonial al soţilor, testamentele şi succesiunile şi obligaţiile de întreţinere;
3) falimentele, procedurile referitoare la lichidarea de societăţi sau alte persoane juridice insolvabile, acordurile judiciare, concordatele şi procedurile înrudite cu acestea;
4) asigurări sociale;
5) arbitrajul.

Până la acest punct există o coincidenţă cu materiile excluse din cadrul de operativitate al Regulamentului CE nr. 44/2001. Totuşi, prevederea de la art. 2, al. 2 din Regulamentul CE nr. 861/2007 merge mai departe, excluzând din cadrul de aplicare a procedurii pentru litigiile privind cererile cu valoare redusă, tipologii de litigiu care sunt, în schimb, cuprinse în ”materia civilă şi comercială”, în caz de aplicare a Regulamentului CE nr. 44/2001. Este vorba despre:


6) dreptul muncii;

7) închirierea de imobile (inclusiv locaţiunea), cu excluderea litigiilor încadrate în această materie dar având ca obiect exclusiv constatarea şi obligarea la plata unor sume de bani care au ”titlu” în acest raport juridic; drepturi de despăgubire derivând din violarea vieţii private şi a drepturilor personalităţii, inclusiv calomnia.

În fine, rămân excluse din cadrul de aplicare a Regulamentului CE                  nr. 861/2007: materia fiscală, cea vamală şi administrativă precum şi răspunderea statului pentru acte şi omisiuni în exercitarea puterilor publice.

B) Litigiul existent în ”materie civilă şi comercială”, trebuie de asemenea să fie de o valoare nu mai mare de 2000 € (fără dobânzi, taxe şi cheltuieli) la data la care organul jurisdicţional primeşte cererea.

C) Trebuie să fie vorba de un litigiu ”transfrontalier”, prin acesta înţelegându-se litigiul în care cel puţin una dintre cele două părţi – ori reclamantul ori pârâtul (sau unul dintre pârâţi ) -, să aibă domiciliul sau reşedinţa obişnuită într-un stat membru, altul decât cel în care se află organul judiciar sesizat (art.3 din Regulamentul CE nr.861/2007).

În ceea ce priveşte noţiunea de ”domiciliu”, aceasta trebuie stabilită pe baza prevederilor Regulamentului CE nr.44 din 2001 (conform art.3, alin.2 din Regulamentul CE nr. 861/2007).

Tot în vederea simplificării procedurilor judiciare care interesează statele membre, s-a emis şi Regulamentul (CE) nr. 1393/2007 al Parlamentului European şi al Consiliului din 13 noiembrie 2007 privind notificarea sau comunicarea în statele membre a actelor judiciare şi extrajudiciare în materie civilă sau comercială („notificarea sau comunicarea actelor”).
În fine, a fost adoptat Regulamentul (CE) nr. 4/2009 al Consiliului din 18 decembrie 2008 privind competenţa, legea aplicabilă, recunoasterea şi executarea hotărârilor şi cooperarea în materie de obligaţii de întreţinere.
 II.TITLUL EXECUTORIU EUROPEAN PRIVIND CREANŢELE NECONTESTATE INSTITUIT DE REGULAMENTUL CE NR.805/2004 
Noţiuni generale 

Prin Convenţia de la Bruxelles din 27 septembrie 1968 s-a creat cadrul normativ al recunoaşterii şi executării hotărârilor judecătoreşti între statele membre, în spaţiul comunitar. Ca urmare a acestei convenţii s-a iniţiat instituirea unui sistem de principii şi reguli, în scopul aplicării uniforme a unor norme procedurale în Uniunea Europeană. 

Prin Regulamentul nr.44/2001 al Consiliului (cunoscut şi sub denumirea „Bruxelles I”) s-au simplificat condiţiile recunoaşterii şi punerii în executare a hotărârilor în spaţiul comunitar.

În 1999, la Tampere a avut loc reuniunea Consiliului European. Consiliul şi Comisia şi-au propus să elaboreze o serie de norme legale cu privire la acele instituţii de procedură civilă, care să servească şi să simplifice cooperarea judiciară europeană.

La 30 noiembrie 2000, s-a aprobat Programul comun de măsuri al Comisiei şi al Consiliului privind recunoaşterea hotărârilor în materie civilă şi comercială. Cu această ocazie se propune eliminarea exequator-ului pentru creanţele necontestate şi înlocuirea acestei proceduri cu un titlu executoriu european. Abia în anul 2002, Comisia a adoptat propunerea de regulament al Consiliului CE cu privire la titlul executoriu european ce urmează a fi utilizat în cazul creanţelor necontestate.

La 21 ianuarie 2005 a intrat în vigoare Regulamentul CE nr.805/2004 al Parlamentului Europei şi al Consiliului din 21.04.2004. 
Odată cu aderarea României la Uniunea Europeană, la 1.01.2007, acest act normativ a devenit aplicabil în mod direct şi în România astfel încât, apreciem că pentru ipotezele reglementate prin conţinutul său (domeniul de aplicare este, în realitate, mai larg decât denumirea sa, mai exact se aplică şi creanţelor contestate, nu doar celor necontestate) urmează a fi aplicat cu prioritate în concursul cu Legea nr.105/1992 privind reglementarea unor raporturi de drept internaţional privat, dacă raporturile în discuţie şi elementul de extraneitate se creează între statele membre.

De cealaltă parte, dacă raporturile juridice se creează între un stat membru (de plidă, România) şi un stat extra-comunitar, atunci se vor aplica regulile dreptului internaţional privat.

În conformitate cu art.1 din Regulamentul CE nr.805/2004, acest act normativ instituie crearea unui titlu executoriu european pentru creanţele necontestate, în scopul „de a asigura libera circulaţie a deciziilor, tranzacţiilor judiciare şi actelor autentice în toate statele membre, fără a fi necesară recurgerea la proceduri intermediare în statul membru de executare, prealabile recunoaşterii şi executării”.
Regulamentul nu impune statelor membre adaptarea legislaţiei naţionale la normele de procedură prevăzute de acesta – existând, deci, un drept de opţiune al părţii interesate (de regulă, creditorul) - dar, în ipoteza în care aceste norme sunt respectate, atunci procedura de executare devine mai rapidă şi, nu în ultimul rând, mai eficientă, întrucât se elimină exequator-ul.

Pe de altă parte, această nouă procedură oferă mai multe avantaje decât procedura exequator-ului simplificat, reglementată de Regulamentul („Bruxelles I”) Consiliului CE nr.44/2001 din 22 decembrie 2000 privind competenţa judiciară, recunoaşterea şi executarea deciziilor în materie civilă şi comercială, modificat prin Regulamentul Comisiei CE nr.1496/2002.
De aceea considerăm că, cererea de certificare ca titlu executoriu european întemeiată pe Regulamentul CE nr.805/2004 în privinţa creanţelor necontestate nu este obligatorie pentru creditor, acesta putând opta pentru procedura exequator-ului instituită de Regulamentul „Bruxelles I”.
Domeniul de aplicare al Regulamentului CE nr.805/2004:
Regulamentul este aplicabil atât în materie civilă, cât şi în materie comercială, neavând relevanţă natura jurisdicţiei, dar excluzând potrivit art. 2 pct. 1 „chestiunile de domeniul fiscal, vamal sau administrativ, nici răspunderea statului pentru acte sau omisiuni comise în exercitarea autorităţii publice („acta jure imperii”)”.

De asemenea, în conformitate cu art.2 pct. 2 Regulamentul nu se aplică cu privire la:
(a) starea şi capacitatea persoanelor fizice, regimuri matrimoniale, testamente şi succesiuni;

(b) falimente, concordate sau altor proceduri similare;

(c) securitatea socială;

(d) arbitraj.
Condiţiile creanţei necontestate
Prin noţiunea de creanţă art.4 alin.2 din Regulament defineşte „dreptul la o sumă de bani determinată care a devenit exigibilă sau a cărei dată scadentă a fost indicată în hotărâre, în tranzacţia judiciară sau în actul autentic”.

Potrivit dispoziţiilor art.5-7 ale Preambulului Regulamentului sfera „creanţelor necontestate” ar trebui să includă toate ipotezele în care un creditor - în lipsa oricărei contestaţii din partea debitorului cu privind natura şi valoarea unei creanţe pecuniare - a obţinut fie o hotărâre judecătorească contra debitorului, fie un act executoriu care necesită o acceptare expresă a debitorului, chiar dacă acesta este o tranzacţie judiciară sau un act autentic.

Potrivit Regulamentului CE nr.805/2004, o creanţă se consideră necontestată:
- atunci când debitorul a recunoscut-o expres, fie acceptând-o, fie semnând o tranzacţie care a fost aprobată de o instanţă judecătorească sau încheiată în faţa unei instanţe judecătoreşti în cadrul lunei proceduri judiciare;

- atunci când debitorul debitorul nu i s-a opus niciodată, potrivit normelor de procedură ale statului membru de origine, în cursul procedurii judiciare;
- atunci când debitorul, deşi iniţial a contestat creanţa în cadrul procedurii judiciare, ulterior nu s-a mai prezentat sau nu a fost reprezentat în cadrul unei şedinţe de judecată privind această creanţă, a.î. această atitudine să poată fi asimilată drept recunoaştere tacită a creanţei sau a faptelor invocate de creditor în temeiul legislaţiei statului membru de origine;

- atunci când debitorul a recunoscut creanţa în mod expres, într-un act autentic.
Din interpretarea acestor dispoziţii, putem reţine preocuparea legiuitorului Regulamentului de a asigura respectarea principiului fundamental al dreptului la apărare, debitorul trebuind a fi încunoştiinţat cu suficient timp înainte de acţiunea promovată de creditor, pentru a se putea apăra, deoarece art.13 din Preambulul Regulamentului dispune că, ţinând cont de diferenţele dintre statele membre în privinţa normelor de procedură civilă, în special de acelea care reglementează notificarea şi comunicarea actelor, trebuie dată o definiţie exactă şi detaliată a acestor standarde minime, deoarece “un mod de notificare sau de comunicare bazat pe o ficţiune juridică în ceea ce priveşte respectarea acestor standarde minime nu poate fi considerat suficient în scopul certificării unei hotărâri judecătoreşti ca titlu executoriu european.”

Prin hotărâre judecătorească, în sensul Regulamentului, se înţelege «orice hotărâre pronunţată de o instanţă judecătorească dintr-un stat membru, oricare ar fi denumirea care i se dă, precum „decizie”, „sentinţă”, „ordonanţă” sau „hotărâre de executare”, precum şi stabilirea de către grefier a sumei reprezentând cheltuielile de judecată», iar prin act autentic art.4 pct.3 desemnează:

1) fie un act întocmit / înregistrat în mod formal drept act autentic şi a cărui autenticitate priveşte semnătura şi conţinutul actului autentic ori “a fost stabilită de către o autoritate publică sau orice autoritate împuternicită în acest sens de către statul membru de origine”,

2) fie “o convenţie în materie de obligaţii de întreţinere încheiată cu autorităţile administrative sau autentificată de acestea”.

O dispoziţie foarte importantă, cu caracter de noutate pentru dreptul nostru intern, este cuprinsă în art.5 din Regulament, prin care se elimină procedura de exequator, în mod expres: ”o hotărâre judecătorească care a fost certificată ca titlu executoriu european în statul membru de origine este recunoscută şi executată în celelalte state membre, fără a fi necesară încuviinţarea executării şi fără a fi posibilă contestarea recunoaşterii sale“. Însă, aşa cum arătam mai sus, cererea de certificare ca titlu executoriu european întemeiată pe Regulamentul CE nr.805/2004 în privinţa creanţelor necontestate nu este obligatorie pentru creditor, acesta putând opta pentru procedura exequator-ului instituită de Regulamentul „Bruxelles”.
Condiţiile de certificare şi eliberare a titlului executoriu european. Rectificarea sau retragerea titlului executoriu european. Efecte.

Pentru ca o hotărâre judecătorească privind o creanţă necontestată pronunţată într-un stat membru să fie certificată drept titlu executoriu european dacă sunt îndeplinite următoarele condiţii:

- hotărârea să fie executorie în statul membru de origine (chiar dacă( în statul unde urmează a se pune în executare, potrivit dreptului intern al acestuia, nu ar avea caracter executoriu – a se vedea art.1, art. 5, art. 20 § 1 alin.2 şi art. 21 § 2 din Reg.CE 805/2004);

- hotărârea să nu fie incompatibilă cu normele de competenţă prevăzute de Regulamentul (CE) nr. 44/2001 capitolul II secţiunile 3 şi 6;
- procedura judiciară din statul membru de origine să fi îndeplinit condiţiile prevăzute de capitolului III privind o creanţă necontestată în sensul articolului 3 alineatul (1) literele (b) sau (c);

- hotărârea să fie fost pronunţată în statul membru în care îşi are domiciliul debitorul, în sensul articolului 59 din Regulamentul (CE) nr. 44/2001, ori de câte ori este vorba despre o creanţă necontestată în sensul articolului 3 alineatul (1) litera (b) sau (c) din Regulament, creanţă care se raportează la un contract încheiat de o persoană - consumatorul, pentru o utilizare care se poate considera ca fiind străină de activitatea sa profesională şi în care debitorul este consumatorul.

Potrivit art.7, dacă hotărârea judecătorească executorie dispune asupra cheltuielilor de judecată, inclusiv asupra dobânzilor, această dispoziţie se certifică, de asemenea, ca titlu executoriu european în privinţa cheltuielillor.

Cu titlu excepţional, în ipoteza în care, în cursul procedurii în justiţie, debitorul s-a opus în mod special obligaţiei sale de a-şi asuma cheltuielile respective, potrivit legislaţiei statului membru de origine, cheltuielile de judecată şi/sau dobânzile aplicate acestora nu se vor certifica drept titlu executoriu european.

Pentru situaţia în care instanţa învestită legal cu certificarea constată că numai anumite părţi din hotărâre sunt conforme cu cerinţele Regulamentului, va dispune doar eliberarea un certificat de titlu executoriu european parţial pentru aceste părţi (art.8).

Certificatul de titlu executoriu european se eliberează utilizând formularul tip prevăzut în anexa I a Regulamentului, dar se va completa în limba hotărârii judecătoreşti (competenţa aparţinând instanţei din statul emitent al hotărârii/titlului executoriu).
Este posibilă şi rectificarea sau retragerea certificatului de titlu executoriu european, de către instanţa judecătorească competentă, pe baza cererii ce i-a fost adresată şi care va fi soluţionată în temeiul legislaţiei statului membru de origine.
Astfel, certificatul de titlu executoriu european este:

- rectificat, în ipoteza în care, ca urmare a unei erori materiale, s-a produs o neconcordanţă între hotărâre şi certificat;

 - retras, în situaţia în care este evident că certificatul a fost eliberat în mod neîntemeiat, având în vedere cerinţele prevăzute de prezentul regulament.
          Trebuie subliniat că eliberarea unui certificat de titlu executoriu european nu este supusă niciunei căi de atac.

În ce priveşte efectele certificatului de titlu executoriu european, art. 11 din Regulament, dispune în mod imperativ că acesta “nu produce efecte decât în limitele forţei executorii a hotărârii”.

Norme procedurale. Standarde minime aplicabile procedurilor privind creanţele necontestate.
În primul rând, art.12 alin.1 din Regulamentul CE nr.805/2004  dispune că nicio hotărâre privind o creanţă necontestată nu ar putea fi certificată drept titlu executoriu european decât în situaţia în care procedura judiciară din statul membru de origine a respectat întocmai condiţiile de procedură menţionate de capitolul III din Regulament, iar în alineatul secund se fixează o extrapolare, dispunându-se că „aceleaşi condiţii se aplică şi eliberării certificatului de titlu executoriu european sau certificatului de înlocuire în sensul articolului 6 alineatul (3), unei hotărâri pronunţate ca urmare a unei acţiuni intentate împotriva altei hotărâri în cazul în care, la momentul pronunţării hotărârii în calea de atac, erau îndeplinite condiţiile menţionate la articolul 3 alineatul (1) litera (b) sau (c).”

În privinţa formalităţilor procedurale privind citarea şi comunicarea ce trebuie îndeplinite art.13 distinge următoarele patru modalităţi de notificare sau comunicare a cererii de sesizare a instanţei sau a altui act de procedură echivalent:

1) prin notificare ori comunicare personală, pe data primirii, debitorul semnând o confirmare de primire;

2) prin notificare ori comunicare personală folosind un document semnat de persoana competentă care a efectuat notificarea sau comunicarea, această persoană trebuind să facă menţiune atât despre faptul că debitorul a primit actul sau că a refuzat să-l primească fără vreun motiv legitim, cât şi despre data la care actul a fost notificat sau comunicat;

3) prin notificare sau comunicare pe cale poştală, pe data primirii debitorul semnând o confirmare de primire;

4) prin notificare sau comunicare pe cale electronică, cum ar fi faxul ori poşta electronică, pe data primirii debitorul semnând şi trimiţând o confirmare de primire.

De asemenea, art.13 alin.(2) din Regulament prevede că orice citaţie în vederea prezentării poate fi notificată sau comunicată debitorului atât prin cele patru modalităţi descrise mai sus, dar “şi verbal în cursul unei şedinţe anterioare privind aceeaşi creanţă şi consemnată în procesul verbal al respectivei şedinţe.”

Totodată, art.14 din Regulament dispune că actul de sesizare a instanţei sau orice act echivalent, precum şi orice citaţie în vederea prezentării se poate notifica sau comunica debitorului, prin una din următoarele modalităţi:

- prin notificare sau comunicare personală, la adresa personală a debitorului, către persoanele care locuiesc la aceeaşi adresă cu acesta sau angajate la această adresă;

- dacă debitorul este o persoană juridică ori un lucrător care desfăşoară o activitate independentă, notificarea sau comunicarea personală, se va face la sediile comerciale ale debitorului, către persoanele angajate de către debitor;

- depunerea actului în cutia poştală a debitorului;

- depunerea actului la oficiul poştal ori la o autoritate publică competentă, urmată de comunicarea scrisă a acestei depuneri în cutia poştală a debitorului, dar, în aceste ipoteze, trebuie ca acea comunicare scrisă să menţioneze clar natura judiciară a actului sau faptul că valorează notificare sau comunicare şi că are drept efect curgerea termenelor;

- pe cale poştală, fără dovada prevăzută în art.14 alin. (3), când debitorul are o adresă în statul membru de origine;

- prin mijloace electronice, care permit o confirmare de primire automată, cu condiţia ca debitorul să fi acceptat în prealabil, în mod expres, această modalitate de notificare sau comunicare.

În conformitate cu art.14 alin.(2), dacă adresa debitorului nu este cunoscută cu certitudine, modalităţile de notificare sau comunicare indicate mai sus, nu se admit.
Dovada notificării sau comunicării unui act în conformitate cu art.14 alineatul (1) literele (a)-(d) se atestă potrivit dispoziţiilor art.14 alin (3) din Regulament:

- fie printr-un act semnat de persoana competentă, care a efectuat notificarea sau comunicarea şi care va trebui să menţioneze următoarele elemente: modul de notificare sau de comunicare utilizat, data notificării sau comunicării, iar în cazul în care actul a fost notificat sau comunicat unei alte persoane decât debitorul, numele acestei persoane şi legătura sa cu debitorul;

- fie printr-o confirmare de primire care provine de la persoana care a primit notificarea sau comunicarea, pentru aplicarea art.14 alin. (1) literele (a) şi (b).
Notificarea sau comunicarea conformă cu articolul 13 sau cu articolul 14 poate fi făcută, de asemenea, unui reprezentant al debitorului (art.15).

Regulamentul instituie obligaţia ca debitorul să fie informat exact cu privire la creanţă, motiv pentru care, dispune ca actul de sesizare a instanţei sau actul echivalent trebuie să cuprindă obligatoriu un minim de informaţii: numele şi adresele părţilor, valoarea creanţei, în ipoteza în care se percep şi dobânzi, se va indica rata dobânzii şi perioada pentru care se percep acestea, cu excepţia cazului în care dobânzile legale se adaugă automat principalului în temeiul legislaţiei statului membru de origine, menţiuni privind cauza cererii.

Tot Regulamentul prevede în mod expres prin art.17, elementele pe care trebuie să le cuprindă actul de sesizare a instanţei, actul echivalent, sau orice citaţie în vederea prezentării sau din documentele care le însoţesc:

- care sunt cerinţele procedurale necesare contestării creanţei, termenele prevăzute pentru contestarea creanţei în scris ori, după caz, data şedinţei, numele şi adresa instituţiei căreia trebuie adresat răspunsul sau în faţa căreia trebuie să se prezinte debitorul, dar şi necesitatea de a fi reprezentat de un avocat atunci când asistenţa juridică este obligatorie;

- care sunt consecinţele lipsei de obiecţii sau chiar ale neprezentării, posibilitatea pronunţării unei hotărâri sau a unei proceduri de executare a hotărârii contra debitorului şi obligaţia sa privind cheltuielile de judecată.
În art.18 se prevăd şi modurile de remediere a nerespectării standardelor minime:
          (1) Dacă procedura urmată în statul membru de origine nu a respectat cerinţele prevăzute la articolele 13-17, se remediază nerespectarea acestor cerinţe, iar o hotărâre poate fi certificată drept titlu executoriu european în ipoteza în care sunt îndeplinite următoarele condiţii:

- s-a notificat/comunicat debitorului hotărârea, potrivit dispoziţiilor art.13 sau art.14;

- debitorul a avut posibilitatea concretă de a contesta hotărârea printr-o acţiune care prevede o revizuire completă, iar acesta a fost informat corespunzător prin conţinutul hotărârii sau în documentul însoţitor al acesteia referitor la cerinţele procedurale privind calea de atac, inclusiv numele şi adresa instituţiei la care trebuie introdusă calea de atac şi, după caz, termenele exercitării căii de atac, dar debitorul nu a exercitat nicio cale de atac/acţiune împotriva hotărârii, potrivit cu normele de procedură relevante.

(2) Dacă procedura urmată în statul membru de origine nu a respectat cerinţele prevăzute la art. 13 sau art.14, încălcarea acestor prevederi se remediază în ipoteza în care se dovedeşte, prin atitudinea debitorului în cursul procedurii judiciare, că acesta a primit personal actul care trebuia notificat sau comunicat, în timp util pentru a-şi putea pregăti apărarea.

Regulamentul prevede o serie de standarde minime pentru revizuire şi pentru cazuri excepţionale, prin dispoziţiile art.19:

(1) o hotărâre judecătorească poate fi certificată drept titlu executoriu european doar în situaţia în care debitorul are dreptul, în temeiul legislaţiei statului membru de origine, de a solicita o revizuire a hotărârii în cauză, dacă sunt îndeplinite următoarele condiţii:

a. actul de sesizare a instanţei, alt act echivalent sau, după caz, citaţia în vederea prezentării a fost notificată sau comunicată prin una din modalităţile prevăzute la art. 14;

b. notificarea sau comunicarea nu au ajuns în timp util pentru a-i permite debitorului să-şi pregătească apărarea, fără vreo culpă din partea acestuia ori debitorul a fost împiedicat să conteste creanţa din motive de forţă majoră sau ca urmare a unor circumstanţe extraordinare, fără vreo culpă din partea acestuia, dar “cu condiţia ca acesta să acţioneze rapid în ambele cazuri”.

(2) O dispoziţie extrem de importantă o regăsim în art.19 alin.(2) în care se dispune că art.19 din Regulament “nu aduce atingere posibilităţii pe care o au statele membre de a permite o revizuire a hotărârii judecătoreşti în condiţii mai favorabile decât cele prevăzute la art.19 alin. (1).”

Uzitând şi de argumentul topografiei textului, acest alineat secund instituie expres posibilitatea derogării de la condiţiile prevăzute de primul alineat, care ar urma să se aplice fie în ipoteza în care într-un anumit stat memebru ce a fost sesizat cu certificarea titlului executoriu european nu există o cale de atac de reformare, ori, deşi aceasta există, titularul exercitării unei asemenea căi de atac consideră mai avantajoasă întemeierea acesteia pe dispoziţiile Regulamentului şi optează pentru aplicarea art.19 alin. (1).”

Însă, în toate cazurile, nu trebuie să se aducă atingere prevederilor art. 21 § 2 din Reg.CE 805/2004, în sensul că dreptul la revizuire este recunoscut doar în statul emitent al titlului executoriu, nu şi înstatul în care urmează a fi pus în executare în mod efectiv.

Procedura de executare
Hotărârile judecătoreşti, certificate drept titluri executorii europene, se execută în aceleaşi condiţii ca şi o hotărâre pronunţată în statul membru de executare deoarece, fără a contraveni dispoziţiilor prezentului capitol, procedurile de executare vor fi cele reglementate de legislaţia statului membru de executare. 
Pentru a demara procedura, creditorul trebuie să înainteze autorităţilor însărcinate cu executarea din statul membru de executare:

- o copie a hotărârii, ce îndeplineşte condiţiile necesare stabilirii autenticităţii;

- o copie a certificatului de titlu executoriu european, ce îndeplineşte condiţiile necesare stabilirii autenticităţii, precum şi, după caz, o transcriere/traducere a certificatului de titlu executoriu european în limba oficială a statului membru de executare. 
Dacă respectivul stat membru are mai multe limbi oficiale, transcrierea/traducerea se va face în limba oficială sau într-una din limbile oficiale ale procedurii judiciare a locului în care se solicită executarea, potrivit legislaţiei acestui stat membru, sau într-o altă limbă pe care statul membru de executare va declara că o poate accepta. 
De asemenea, oricare stat membru poate indica limba (limbile) oficială (oficiale) a(le) instituţiilor Comunităţii Europene, altele decât a(le) sa (sale), în care acesta acceptă ca certificatul să fie completat. Traducerea va fi certificată pentru conformitate de o persoană autorizată în acest sens în unul din statele membre.

Potrivit dispoziţiilor art.20 alin.(3) “nicio cauţiune, nicio garanţie, oricare ar fi denumirea, nu poate fi impusă, din cauza calităţii de resortisant al unui stat terţ sau din lipsa domiciliului sau reşedinţei în statul membru de executare, părţii care solicită executarea într-un stat membru a unei hotărâri certificate ca titlu executoriu european în alt stat membru”.

Refuzul executării

 Executarea poate fi refuzată, la cererea debitorului, de către instanţa competentă din statul membru de executare în ipoteza în care hotărârea certificată drept executoriu europeană ar fi incompatibilă cu o hotărâre pronunţată anterior în orice stat membru sau într-o ţară terţă ori de câte ori sunt îndeplinite cumulativ următoarele trei condiţii:

1. hotărârea anterioară s-a pronunţat între aceleaşi părţi într-un litigiu având aceeaşi cauză;

2. hotărârea anterioară s-a pronunţat în statul membru de executare ori a întrunit condiţiile necesare recunoaşterii sale în statul membru de executare;

3. ireconciabilitatea hotărârilor nu a fost şi nu ar fi putut fi invocată în cursul procedurii judiciare în statul membru de origine.

Oricum, potrivit normei imperative instituite de art.21 alin.(2), hotărârea judecătorească ori certificarea acesteia ca titlu executoriu european nu poate face obiectul unei revizuiri pe fond în statul membru de executare.
Suspendarea sau limitarea executării

 Ori de câte ori debitorul solicită, instanţa judecătorească sau autoritatea competentă din statul membru de executare, după caz, are posibilitatea fie să limiteze procedura de executare numai la instituirea de măsuri asiguratorii, fie să condiţioneze executarea de constituirea unei garanţii pe care tot aceasta o va stabili.
De asemenea, în situaţii excepţionale, instanţa judecătorească sau autoritatea competentă din statul membru de executare poate chiar să suspende procedura de executare.Însă, pentru a se recurge la una dintre cele trei posibilităţi descrise mai sus, trebuie îndeplinite una dintre următoarele condiţii:

- debitorul a promovat o cale de atac împotriva unei hotărâri judecătoreşti certificate ca titlu executoriu european, inclusiv o cerere de revizuire în sensul art.19 din Regulament;

- debitorul a solicitat rectificarea sau retragerea unui certificat de titlu executoriu european în conformitate cu art.10 din Regulament.
Tranzacţiile judiciare şi actele autentice
Tranzacţiile judiciare

Pe lângă hotărârile judecătoreşti propriu-zise, la care ne-am referit mai sus, mai pot face obiectul certificării şi tranzacţiile judiciare privind o creanţă în sensul    art.4 alin. (2), aprobată de către o instanţă judecătorească sau încheiată în faţa unei instanţe în cursul unei proceduri judiciare şi executorii în statul membru în care a fost aprobată sau încheiată.

O asemenea tranzacţie judiciară poate fi certificată ca titlu executoriu european utilizând formularul tip prevăzut în anexa II, în urma formulării unei cereri adresate instanţei prin care a fost aprobată sau în faţa căreia a fost încheiată. După certificare, o asemenea tranzacţie se execută în celelalte state membre fără a mai fi necesară încuviinţarea executării şi fără să fie posibilă opoziţia la forţa sa executorie.
Actele autentice

Tot astfel, pot forma obiectul certificării ca titlu executoriu european şi un act autentic privind o creanţă în sensul articolului 4 alineatul (2), executoriu într-un stat membru.Certificarea se face pe bază de cerere adresată autorităţii desemnate de statul membru de origine, utilizându-se formularul tip prevăzut în anexa III. La fel ca şi în cazul tranzacţiilor judiciare, actul autentic certificat drept titlu executoriu european în statul membru de origine se va executa în celelalte state membre fără a fi necesară încuviinţarea executării şi fără să fie posibilă opoziţia la forţa sa executorie.

Norme tranzitorii
O normă tranzitorie importantă privind aplicarea normelor în timp, este cuprinsă în art.26 potrivit căruia Regulamentul se aplică numai hotărârilor judecătoreşti pronunţate, tranzacţiilor judiciare aprobate sau încheiate şi actelor autentice întocmite sau înregistrate ulterior intrării în vigoare a prezentului regulament, deci numai ex nunc (Regulamentul a intrat în vigoare la 21 ianuarie 2005).
O altă dispoziţie importantă rezidă din art. 27, potrivit căruia Regulamentul privind titlul executoriu european nu este obligatoriu în măsura în care creditorul interesat optează pentru procedura exequator-ului prevăzută de Regulamentul CE nr.44/2001, întrucât noul regulament “nu aduce atingere posibilităţii de a solicita recunoaşterea şi executarea, în conformitate cu Regulamentul CE nr.44/2001, a unei hotărâri judecătoreşti, a unei tranzacţii judiciare sau a unui act autentic privind o creanţă necontestată”.
În cele ce urmează vom prezenta aspecte de drept comparat privind executarea silită şi titlurile executorii la nivelul statelor membre ale Uniunii Europene.
BELGIA

Conform art. 1386 din  Codul judiciar belgian,  pentru a se putea recurge la executarea silită a unei hotărâri judecătoreşti este necesară obţinerea unui titlu executoriu, care poate fi o hotărâre judecătorească sau un act notarial.


Executarea silită se face prin intermediul unui executor judecătoresc ( orig. huissier  de justice ) şi este utilizată in general pentru recuperarea unei sume de bani, dar poate avea drept scop şi impunerea realizării prevederilor unui act juridic. Pentru a determina persona în cauză să se conformeze hotărârii judecătoreşti pot fi utilizate şi daunele cominatorii (art.1385).


În cazul în care, în urma unei hotărâri judecătoreşti, o persoană trebuie să plătească o sumă de bani, creanţa se execută asupra bunurilor debitorului şi este numită sechestru, făcându-se distincţie în funcţie de tipul de bunuri puse sub sechestru (mobile sau imobile) şi natura sechestrului (sechestrul asigurator sau  sechestrul dispus pentru executarea unei hotărâri). Sechestrul asigurător este folosit în cazuri de urgenţă, pentru a pune bunurile sub protecţia instanţei, ca măsură de precauţie în vederea unei executări ulterioare. Persoana ale cărei bunuri sunt puse sub sechestru nu mai deţine controlul asupra acestora şi nu le poate vinde sau ceda. Atunci când bunurile unui debitor sunt puse sub sechestru pentru executarea unei hotărâri, acestea sunt vândute, iar veniturile astfel obţinute sunt transmise reclamantului. Acesta din urmă nu are niciun drept asupra bunurilor propriu-zise puse sub sechestru, ci numai asupra veniturilor provenite din vânzare.



Pentru sechestrul asigurător este necesară autorizaţia judecătorului însărcinat cu sechestrul (art. 1413 din Codul judiciar). Autorizaţia poate fi solicitată printr-o cerere ex parte (art. 1417). Nu se poate folosi aceeaşi cerere pentru sechestrarea bunurilor mobile şi imobile. Pentru punerea sub sechestru a bunurilor imobile, este întotdeauna necesară o cerere separată. 

Judecătorul însărcinat cu sechestrul pronunţă o hotărâre în termen de maxim opt zile de la depunerea cererii (art. 1418 din Codul judiciar). Acesta poate hotărî să respingă cererea reclamantului sau să o aprobe, în totalitate sau în parte. Hotărârea judecătorului însărcinat cu sechestrul trebuie notificată debitorului. Hotărârea este transmisă unui executor judecătoresc, care ia apoi măsurile necesare pentru a o notifica. 

Există o singură excepţie importantă de la această regulă în care autorizaţia judecătorului însărcinat cu sechestrul nu este necesară: fiecare hotărâre constituie o autorizaţie de a impune sechestrul asigurător în aplicarea sentinţelor pronunţate (art. 1414 din Codul judiciar).

Sechestrul asigurător poate fi transformat în sechestru pentru executarea unei hotărâri (art. 1489 - 1493). 
 Sechestrul pentru executarea unei hotărâri judecătoreşti poate fi instituit numai în baza unui titlu executoriu (art. 1494 din Codul judiciar).

Acesta poate fi o hotărâre judecătorească, un act autentic, o dispoziţie de executare emisă de autorităţile fiscale, o hotărâre judecătorească pronunţată în străinătate cu exequatur etc. Creanţa trebuie stabilită printr-un act şi  trebuie să fie certă, lichidă şi exigibilă. Art. 1494 alin. (2) din Codul judiciar prevede că sechestrul instituit pe o creanţă reprezentând venituri periodice se va aplica şi plăţilor viitoare, atunci când acestea ajung la scadenţă. De asemenea, titlul trebuie să fie actual. Judecătorul însărcinat cu sechestrul nu va considera titlul ca fiind actual dacă creditorul care a solicitat punerea sechestrului nu mai este reclamant sau dacă creanţa a încetat să mai existe, integral sau în parte, deoarece a fost prescrisă, a fost achitată sau a fost soluţionată în alt mod.

Hotărârea instanţei este notificată în prealabil pârâtului (art. 1495 din Codul judiciar). În cazul în care titlul executoriu este o hotărâre, este necesară notificarea prealabilă pentru înştiinţarea debitorului. Dacă însă titlul executoriu este un act, notificarea nu este necesară, întrucât debitorul va şti despre existenţa titlului. Termenele în care se poate face apel sau recurs încep după notificarea hotărârii. Termenele în care se poate face apel au efect de suspendare a sechestrului pentru executarea unei hotărâri (însă nu şi a sechestrului asigurător), în cazurile în care o parte a fost condamnată să plătească o sumă de bani. Executarea provizorie (hotărârile care sunt executorii în mod provizoriu) reprezintă o excepţie de la efectul suspensiv al procedurilor de recurs sau de apel ordinar.

Cea de-a doua etapă în eforturile reclamantului de a impune vânzarea bunului este somaţia de plată (art. 1499 din Codul judiciar). Acesta reprezintă primul act executoriu şi ultimul avertisment pentru debitor, care, în acest stadiu, mai poate încă evita sechestrul. După emiterea somaţiei de plată, există o perioadă de aşteptare de o zi pentru sechestrarea bunurilor mobile (art. 1499 din Codul judiciar) şi de 15 zile pentru bunurile imobile (art. 1566). Somaţia trebuie notificată debitorului şi reprezintă un aviz de neîndeplinire a obligaţiilor şi de cerere de plată. Prin executare silită se pot recupera doar sumele precizate în somaţia de plată.

La sfârşitul perioadei de aşteptare, bunurile pot fi puse sub sechestru, prin intermediul unui executor judecătoresc. Executarea se face deci prin intermediul unei autorităţi competente. Acesta este considerat ca reprezentant al reclamantului; funcţia sa este stabilită prin lege şi acesta acţionează sub supraveghere judiciară. El are responsabilitate contractuală faţă de reclamant şi responsabilitate necontractuală faţă de terţi (conform legii şi în baza obligaţiei generale de diligenţă). Onorariul pentru serviciile oficiale ale executorului judecătoresc sunt prevăzute în Decretul regal din 30 noiembrie 1976, care stabileşte tarifele pentru serviciile acestuia în cauzele civile şi comerciale şi cuantumul anumitor suprataxe.

Următoarele bunuri nu sunt sechestrabile: 

1. bunurile enumerate la art.1408 din Codul judiciar,  pentru a garanta condiţii rezonabile de trai pentru debitor şi familia sa; 

2. bunurile care nu au valoare la vânzare şi, deci, nu sunt utile pentru reclamant;

3. bunurile care sunt inalienabile, deoarece sunt strâns legate de persoana debitorului; 

4. bunurile excluse de la punerea sub sechestru prin prevederi legale specifice (de exemplu venitul şi câştigurile minorilor, muzica şi cărţile nepublicate, veniturile câştigate de deţinuţi din munca desfăşurată în închisoare ş.a.); 

5. salariile (sechestrul asupra câştigurilor) şi creanţele similare sunt sechestrabile de obicei numai într-o anumită măsură (art. 1409, 1409a şi art. 1410 (1) din Codul judiciar). Acestea includ, de exemplu, plata întreţinerii acordate de către instanţă aceluia dintre soţi care nu este culpabil. 
Totuşi, anumite plăţi, cum ar fi venitul minim pentru subzistenţă, sunt în întregime excluse de la punerea sub sechestru (art.1410 (2) din Codul judiciar). Cu toate acestea, restricţiile privind eligibilitatea pentru punerea sub sechestru nu se aplică reclamanţilor care doresc să recupereze datoriile rezultate din drepturile de întreţinere, ale căror creanţe sunt prioritare (art.1412).

În trecut, statul beneficia de imunitate împotriva acţiunilor de executare, astfel încât nu era posibil să se pună sub sechestru bunurile aflate în proprietate publică. Prevederea în cauză a fost modificată în prezent prin articolul 1412a din Codul judiciar. 

În Belgia au fost adoptate prevederi legale speciale cu privire la conturile bancare: Legea privind excluderea de la sechestrare şi transfer a plăţilor menţionate la articolele 1409, 1409a şi 1410 din Codul judiciar atunci când aceste plăţi sunt creditate într-un cont current, publicată în Belgisch Staatsblad în 2 iulie 2004.  Legislaţia extinde restricţiile şi scutirile prevăzute la articolele relevante din Codul judiciar, pentru a include sumele creditate în conturile curente.

În cazul în care un obiect este pus sub sechestru, sechestrul se aplică de obicei obiectului ca întreg, chiar dacă valoarea acestuia o depăşeşte pe cea a creanţei. Acesta reprezintă un dezavantaj major pentru debitor, deoarece nu mai poate dispune în niciun fel de obiectul în cauză. Pentru a diminua impactul acestei prevederi, s-a introdus  posibilitatea de kantonnement: debitorul depune o anumite sumă de bani şi i se permite să-şi folosească din nou bunul (art. 1403 - 1407 din Codul judiciar).

Atât în cazul sechestrului asigurător, cât şi în cazul sechestrului pentru executarea unei hotărâri, se poate face o plată parţială fie pentru creanţa care a stat la originea sechestrului, fie pentru obiectul sechestrului însuşi. În primul caz, plata parţială înlocuieşte bunul pus sub sechestru, care se întoarce la debitor. În cel de-al doilea caz, obiectul pus sub sechestru este pur şi simplu mutat.

Sechestrul asigurător este valabil pe o perioadă de până la trei ani. În cazul sechestrului asupra bunurilor mobile şi al popririi, termenul de trei ani începe de la data somaţiei sau a dispoziţiei (art. 1425 şi 1458). În cazul sechestrului asupra bunurilor imobile, data de transcriere în registrul ipotecilor marchează începutul termenului de trei ani (art. 1436 din Codul judiciar). 

Perioada poate fi prelungită dacă există motive întemeiate în acest sens (art. 1426, 1459 şi 1437). 

În cazul sechestrului pentru executarea unei hotărâri, numai ordinul care precede sechestrul face obiectul unui termen maxim de valabilitate. Pentru acest tip de sechestru, termenul este de zece ani în cazul bunurilor mobile (termenul limită normal, în măsura în care nu se aplică prevederi speciale), şi de şase luni în cazul bunurilor imobile (art. 1567 din Codul judiciar). În ceea ce priveşte sechestrul asupra navelor, termenul este de un an (art. 1549 din Codul judiciar).

În ceea ce priveşte calea de atac împotriva acestei măsuri judiciare, debitorul poate depune o contestaţie împotriva somaţiei de plată, contestând astfel valabilitatea juridică a acesteia. Nu există un termen legal pentru această măsură şi contestaţia nu are efect suspensiv. Printre motivele depunerii unei contestaţii se află erorile de procedură şi solicitarea unei perioade de graţie (în cazul în care titlul executoriu este un act notarial). 

Debitorii pot înainta o contestaţie judecătorului însărcinat cu sechestrul împotriva vânzării bunurilor acestora, însă nici această contestaţie nu are efect suspensiv. 

Alţi reclamanţi în afara creditorului care a solicitat sechestrul pot să conteste preţul de vânzare, însă nu şi vânzarea însăşi. 

O parte terţă care pretinde a fi proprietarul bunurilor puse sub sechestru poate, de asemenea, înainta o contestaţie judecătorului însărcinat cu sechestrul (art. 1514 din Codul judiciar). Aceasta are efect suspensiv.
CEHIA

Executarea silită a unei hotărâri înseamnă că îndeplinirea obligaţiei impuse printr-o hotărâre judecătorească definitivă poate fi executată silit, chiar împotriva voinţei persoanei căreia îi revine sarcina îndeplinirii respectivei obligaţii. Executarea silită se poate baza, de asemenea, pe o hotărâre pronunţată de către o autoritate, alta decât o instanţă judecătorească, în cazul în care prin lege se permite acest lucru - de exemplu, o autoritate administrativă poate pronunţa o hotărâre într-o problemă care ia naştere din raporturi de drept civil.

Executarea silită a hotărârilor este reglementată de articolele 251-351a din partea a şasea a Legii nr. 99/1963 (Codul de procedură civilă), astfel cum a fost modificată.

Un creditor a cărui creanţă nu este satisfăcută de către debitor poate obţine o executare compensatorie, fie prin mijloacele disponibile în partea a şasea din Codul de procedură civilă, astfel cum a fost modificat, fie prin scoaterea obligatorie la licitaţie, în conformitate cu articolele 36-61 din Legea nr. 26/2000 privind licitaţiile publice (executarea pecuniară obligatorie) sau prin mijloacele disponibile în temeiul Actului nr. 120/2001 privind executorii judecătoreşti şi acţiunea executorie (Codul privind executarea), astfel cum a fost modificat (executare pecuniară obligatorie sau obligaţie nepecuniară).

Titlurile executorii sunt:

1. hotărârile judecătoreşti executorii prin care se acordă un drept, se impune o obligaţie sau se grevează un patrimoniu; 

2. hotărârile executorii pronunţate de către instanţe sau de către alte agenţii de executare a legii în proceduri penale, prin care se acordă un drept, se impune o obligaţie sau se grevează un bun imobil; 

3. hotărârile judecătoreşti executorii pronunţate în procedurile administrative; 

4. hotărârile executorii pronunţate de către comisiile de arbitraj şi acordurile aprobate de către acestea; 

5. hotărârile executorii ale notarilor publici şi acordurile aprobate de către aceştia; 

6. actele notariale şi executorii investite cu formulă executorie, întocmite în conformitate cu legislaţia specifică; 

7. hotărârile executorii pronunţate de către autorităţile publice administrative, inclusiv somaţiile de plată, restanţele la taxe şi impozite, precum şi alte decizii şi acorduri cu caracter executoriu; 

8. hotărârile executorii şi restanţele de plată în chestiuni legate de asigurări medicale şi de securitate socială; 

9. hotărârile pronunţate de către instituţiile Comunităţilor Europene; 

10. alte hotărâri cu titlu executoriu, acorduri şi documente aprobate al căror caracter executoriu este prevăzut de lege.

Hotărârile pronunţate în procedurile de executare pot fi hotărâri prin care se impune pur şi simplu îndeplinirea unui anumit lucru de către debitor. Acest lucru constă în obligaţia de a da ceva, de exemplu de a plăti o anumită sumă de bani sau de a preda un anumit lucru, ori de a face ceva, de exemplu de a executa o anumită lucrare sau o anumită operaţiune, de a demola o clădire neautorizată, ori de a permite efectuarea unui anumit lucru, de exemplu de a nu împiedica partea îndreptăţită în exercitarea drepturilor acesteia care corespund unei servituţi, ori de a se abţine de la a face un lucru, de exemplu de a împiedica animalele avute în proprietate să intre pe proprietatea unui vecin.

O acţiune obligatorie pentru partea căreia îi incumbă obligaţia trebuie considerată, de asemenea, ca executorie (conform art. 251 din Codul de procedură civilă - în cazul în care partea obligată nu respectă în mod voluntar obligaţia impusă printr-o hotărâre executorie, partea îndreptăţită poate depune o cerere de executare silită).

În Republica Cehă, un debitor poate alege fie să obţină executarea creanţei prin intermediul executării silite a unei hotărâri (adică de către un agent judiciar de executare silită) cu ajutorul procedurilor prevăzute la art. 251-351a din Codul de procedură civilă, fie prin intermediul executării de către executorul judecătoresc, în temeiul Legii nr. 120/2001 privind executorii judecătoreşti şi acţiunea executorie (Legea privind executarea), astfel cum a fost modificată.

Executorul judecătoresc acţionează în conformitate cu Codul de procedură civilă, în special în ceea ce priveşte dispoziţiile care reglementează metodele individuale de executare a hotărârilor, utilizând mijloacele prevăzute în partea a şasea din cod.

Executarea poate fi, în general, dispusă doar în cazul în care prin hotărâre este desemnat creditorul şi debitorul, se defineşte întinderea şi conţinutul obligaţiei care trebuie îndeplinită şi cu privire la care s-a depus cererea de executare şi se precizează termenele de îndeplinire a obligaţiei.

Procedurile de executare silită au la bază principiul potrivit căruia acestea pot fi iniţiate doar la cererea titularului dreptului. În cazul în care debitorul nu respectă în mod voluntar cerinţa impusă prin hotărârea executorie, titularului dreptului poate depune o cerere de executare silită a hotărârii. Executarea hotărârii poate fi dispusă şi îndeplinită doar în modurile prevăzute în Codul de procedură civilă. 

În momentul executării hotărârii, procedura nu poate fi suspendată, iar respectarea termenelor nu poate fi amânată. Posibilitatea reintroducerii procedurii este exclusă.

Cu excepţia cazului în care prin lege se prevede altfel, instanţa competentă să dispună executarea este, în principiu, instanţa de drept comun a titularului dreptului, adică instanţa districtuală în a cărei circumscripţie îşi are domiciliul debitorul. 
Cu toate acestea, în locul instanţei de drept comun a debitorului, instanţa competentă pentru a dispune executarea, de exemplu în cazul în care aceasta presupune vânzarea unei afaceri (sau a unei părţi a acesteia), este instanţa în a cărei jurisdicţie se află afacerea (sau o parte a acesteia) sau, în cazul în care executarea afectează un bun imobil, dar nu implică vânzarea unei afaceri, instanţa în a cărei jurisdicţie se află bunul imobil. 

Executarea este efectuată de către executorul numit de către titularul dreptului în cererea de executare şi împuternicit să efectueze executarea printr-o hotărâre judecătorească. Actele efectuate de către executor sunt considerate ca fiind acte ale instanţei. 

Procedurile de executare încep o dată cu prezentarea cererii. Executarea poate fi dispusă doar la cererea titularului dreptului sau de către orice persoană care poate face dovada faptului că dreptul respectiv i-a fost înmânat sau transferat (art. 256 alin. (1) Cod procedură civilă). Partea îndreptăţită poate depune o cerere privind emiterea unui mandat de executare în cazul în care partea obligată nu respectă în mod voluntar cerinţa impusă prin titlul executoriu asupra acesteia. Procedurile de executare încep în ziua în care cererea privind emiterea unui mandat este primită de către executor sau de instanţa de executare competentă şi aceasta desemnează executorul. 

Executorul judecătoresc este îndreptăţit la plata unui onorariu pentru acţiunea de executare, rambursarea cheltuielilor în numerar, plata pentru timpul alocat ducerii la îndeplinire a executării şi plata pentru comunicarea documentelor/instrumentelor. Mijlocul de stabilire a plăţii este prevăzut în Regulamentul Ministerului Justiţiei nr. 330/2001. Plata pentru acţiunea de executare poate fi stabilită sau nu prin contract. Onorariul necontractual este fixat fie ca un procent din prestaţia obţinută, fie ca o sumă forfetară pentru cauzele care implică executare nepecuniară.

Tipuri de bunuri care pot face obiectul executării:

1. conturi bancare; 

2. bunuri mobile tangibile; 

3. mijloace de transport înregistrate; 

4. bunuri imobile; 

5. altele - de exemplu cele care afectează alte drepturi de proprietate, considerate drept garanţii, de pildă drepturile la un procent dintr-o afacere sau o marcă comercială înregistrată; 

6. tipuri de bunuri sau creanţe financiare care nu fac obiectul măsurilor de executare.

Executarea nu se aplică bunurilor a căror vânzare este interzisă prin dispoziţii specifice sau care nu fac obiectul executării unei hotărâri, în temeiul unor dispoziţii speciale. 

Executarea unei hotărâri nu se poate aplica asupra bunurilor care sunt absolut esenţiale pentru necesităţile materiale ale debitorului sau ale familiei acestuia sau în scopul desfăşurării activităţii profesionale a acestuia, precum şi altor bunuri a căror vânzare ar contraveni moralităţii, de exemplu îmbrăcăminte, mobilă sau echipamentul obişnuit din gospodărie, verighete şi alte obiecte care au un caracter similar, obiectele necesare îngrijirii medicale şi alte bunuri de care debitorul are nevoie din cauza bolii sau handicapului fizic al acestuia etc. 

Capitalul nu poate fi dedus din salariul lunar al debitorului; metodele de plată sunt prevăzute printr-un decret al guvernului.

Executarea nu se aplică creanţelor de despăgubiri care urmează să fie plătite de către o societate de asigurări, în temeiul contractului de asigurare, în cazul în care despăgubirea urmează să fie utilizată în vederea reconstruirii sau a reparării unei clădiri.

În mod identic, executarea nu se aplică beneficiilor pecuniare forfetare de asigurare socială şi nici beneficiilor de ajutor social plătite în conformitate cu legislaţia specială.

În cazul în care prin hotărâre nu se precizează termenul care trebuie respectat, obligaţia impusă trebuie îndeplinită în termen de trei zile sau, în cazul unei evacuări, în termen de cincisprezece zile de la data la care hotărârea produce efecte juridice.

În funcţie de natura obiectului obligaţiei care urmează a fi îndeplinită prin hotărârea de executare, metodele de executare pot varia. Cu toate acestea, ca regulă generală, după emiterea titlului de executare a hotărârii de către instanţă, aceasta dispune punerea acestuia în aplicare. Operaţiunile individuale privind executarea hotărârii pot fi efectuate de către un angajat al instanţei (agent de executare) în cazul în care legea sau o dispoziţie juridică specifică permit acest lucru sau în cazul în care preşedintele instanţei îl autorizează să acţioneze în acest sens; acesta urmează instrucţiunile judecătorului care prezidează şedinţa. 

În cazul în care agentul de executare trebuie să introducă o acţiune sau o altă cerere în vederea începerii procedurilor în faţa instanţei sau a unui alt organ în legătură cu operaţiunile de executare ale hotărârii, acesta acţionează în numele statului. 

Întinderea drepturilor executorului judecătoresc este similară. Cu excepţia cazului în care în Legea privind executorii judecătoreşti se prevede altfel, un executor este îndreptăţit să execute toate operaţiunile pe care Codul de procedură civilă şi alte dispoziţii legale i le conferă unui judecător, unui agent de executare sau unui alt angajat al instanţei în vederea executării hotărârilor judecătoreşti.

În ordonanţa de executare prin care se impune debitarea obligatorie a contului debitorului, instanţa solicită instituţiei financiare să nu plătească nicio sumă de bani din contul creditorului şi nici să nu efectueze vreo plată forfetară sau să dispună de acest cont în orice alt mod, până la concurenţa valorii creanţei care urmează să fie executată şi a accesoriilor conexe, din momentul în care aceasta primeşte hotărârea. 

Instanţa aduce la cunoştinţă hotărârea privind emiterea titlului executoriu creditorului, părţii asupra căreia incumbă obligaţia şi instituţiei financiare. Acesteia din urmă îi este transmisă în mod direct. Hotărârea nu poate fi transmisă debitorului înainte ca aceasta să fie transmisă instituţiei financiare. 

Codul privind executarea (art. 44 alin. 4 şi 7) reglementează, de asemenea, interdicţia pentru debitor de a dispune de patrimoniul său.

Din momentul transmiterii hotărârii privind titlul executoriu către instituţia financiară, debitorul pierde dreptul de a retrage bani din contul său, de a utiliza banii pentru efectuarea de plăţi sau de a dispune de aceştia în orice alt mod, până la valoarea creanţei care urmează a fi executată şi a accesoriilor conexe.

În temeiul Legii nr. 21/1992 privind băncile, cu modificările ulterioare, nu se consideră drept încălcare a obligaţiei de confidenţialitate furnizarea de informaţii obţinute în legătură cu cererea de supraveghere bancară, cu respectarea condiţiilor prevăzute de lege, către organismele publice şi alte persoane îndreptăţite din Republica Cehă, în cazul în care informaţiile sunt furnizate în vederea îndeplinirii îndatoririlor acestora.

Împotriva hotărârii de executare există cale de atac, în conformitate cu dispoziţiile generale din Codul de procedură civilă.

Recursul trebuie introdus în faţa instanţei care a pronunţat hotărârea atacată, în termen de cincisprezece zile de la transmiterea a hotărârii. În cazul pronunţării unei hotărâri rectificative privind dispozitivul hotărârii iniţiale, termenul începe să curgă din momentul în care hotărârea rectificativă capătă forţă de lucru judecat.

În cazul în care o persoană îndreptăţită introduce recurs în termenul cuvenit, hotărârea nu produce efecte juridice până în momentul în care instanţa pronunţă o hotărâre definitivă.

În ceea ce priveşte calea de atac în cazul executării efectuate de către executorul judecătoresc, în temeiul articolului 44 alineatul (10) din Actul privind executarea, recursul introdus împotriva hotărârii judecătoreşti privind mandatul de executare este admisibil, însă prin acesta nu se pot contesta alte fapte în afara faptelor esenţiale pentru mandatul de executare; în caz contrar, instanţa va omite toate celelalte fapte şi va confirma mandatul de executare. În cazul în care recursul nu se referă la fapte esenţiale pentru mandatul de executare sau nu conţine niciun fel de fapte, instanţa va respinge acţiunea. În temeiul articolului 47 alineatul (3) din lege, nu este admisibilă nicio cale de atac.
DANEMARCA
Conform regulilor de procedură din Danemarca, executarea silită (tvangsfuldbyrdelse) este instituţia juridică care permite unui creditor să ia măsuri coercitive impotriva debitorului său, pentru a se asigura că acesta onorează o creanţă stabilită printr-o decizie a unei instanţe sau într-un alt mod.
 Cazurile de executare sunt preluate de către instanţa executorului judecătoresc (fogedretten) – o structura distinctă din cadrul instanţei teritoriale (byretten)-, în conformitate cu normele stabilite în Legea privind administrarea justiţiei. Majoritatea cazurilor de executare se referă la cereri de plată. Cu toate acestea, se pot executa şi alte tipuri de cereri, cum ar fi cererea ca o persoană să evacueze locuinţa la încetarea unui contract de închiriere. 

De regulă, obligaşia de plată a unei sume de bani este pusă în executare în mod silit de instanţa executorului judecătoresc, care pune sub sechestru bunurile debitorului. Prin sechestru, creditorul obţine dreptul de gaj asupra bunului vizat, astfel încât acesta poate să îl scoată forţat la vânzare, acoperindu-şi astfel creanţa integral sau parţial din sumele obţinute prin vânzarea publică. Dacă este vorba despre executarea unei cereri de evacuare a clădirii, aceasta vizează evacuarea de către instanţa executorului judecătoresc, eventual cu ajutorul poliţiei.

De asemenea, se pot executa hotărâri judecătoreşti privind custodia, domiciliul copiilor şi dreptul de vizită. În astfel de cazuri, executarea silită poate lua forma amenzilor pentru neexecutarea hotărârii judecătoreşti şi a utilizării directe a forţei, cu sprijinul poliţiei.

Pentru a se putea lua măsura executării silite a unei hotărâri, trebuie să existe un titlu valabil pentru acesta. 

Titlurile executorii sunt: 

1. hotărârile judecătoreşti pronunţate de instanţe sau de alte autorităţi ale căror decizii pot fi executate în mod legal, cererile de plată certificate de instanţa executorului judecătoresc şi hotărârile privind cheltuielile de judecată pronunţate de către aceste autorităţi; 

2. înţelegerile pe cale amiabilă încheiate în faţa autorităţilor menţionate la punctul (1) şi înţelegerile pe cale amiabilă încheiate în cadrul negocierilor privind condiţiile în cauzele referitoare la căsătorie; 

3. anumite hotărâri şi acorduri privind custodia asupra copiilor, domiciliul copiilor şi dreptul de vizitare a copiilor; 

4. înţelegeri extrajudiciare scrise, referitoare la datorii care au ajuns la scadenţă şi care conţin o clauză privind executarea; 

5. certificate de debit care conţin o clauză privind executarea; 

6. acte de ipotecă; 

7. cambiile şi cecurile. 

În situaţia în care exista un asemenea titlu, creditorul poate înainta o cerere de executare instanţei competente pentru executarea hotărârilor judecătoreşti. Cererea este înaintată de obicei instanţei competente pentru locul în care locuieşte debitorul. De regulă, în momentul în care se înaintează cererea, se plăteşte o taxă judiciară pentru punere sub sechestru. 

Instanţa competentă pentru executarea hotărârilor efectuează o examinare preliminară a cauzei. Dacă cererea este considerată întemeiată, părţile implicate sunt convocate la o întâlnire, care are loc de obicei în biroul executorului judecătoresc, dar poate avea loc şi în alte locaţii, cum ar fi domiciliul sau sediul debitorului.

Solicitantul are, în principiu, obligaţia de a fi prezent la întâlnire, cauza fiind respinsă dacă acesta nu se prezintă. Debitorul poate fi obligat să participe la întâlnire; dacă acesta primeşte o citaţie, însă refuză să se prezinte, poate fi adus în faţa instanţei cu ajutorul poliţiei. 

În cadrul întâlnirii, debitorului i cere să-şi îndeplineasca obligaţia  şi i se solicită să ofere toate informaţiile financiare şi cele referitoare la bunurile sale mobile sau imobile, solicitate de către executorul judecătoresc. Refuzul de a oferi informaţii adecvate reprezintă o infracţiune pasibilă de pedeapsă. Scopul discuţiei cu debitorul este de a afla dacă acesta deţine bunuri care pot fi puse sub sechestru.

În anumite cazuri, instanţa executorului judecătoresc poate hotărî să nu aprobe cererea de executare a solicitantului. Dacă debitorul contestă temeiul executării şi dacă, în lumina dovezilor prezentate instanţei, aceasta decide că nu este recomandabil să se procedeze la executare, instanţa trebuie să respingă continuarea procedurii. 

Instanţa executorului judecătoresc nu poate lua o hotărâre cu privire la toate obiecţiile referitoare la valabilitatea temeiului executării. De exemplu, aceasta nu poate decide cu privire la obiecţiile privind corectitudinea hotărârilor; în plus, aceasta poate refuza să audieze cauzele care, prin domeniul de aplicare sau natura lor sau din alte motive specifice, ar trebui audiate în cadrul procedurilor obişnuite. 

Debitorul are dreptul să introducă o acţiune în contestare în timpul executării. Acţiunea în contestare poate fi soluţionată – presupunând că sunt îndeplinite condiţiile generale necesare în acest sens – în cursul acţiunii de executare, cu condiţia ca aceasta să fie executorie sau să fie recunoscută de către partea care a solicitat punerea sub sechestru sau să fie acceptată ca justificată în baza unui alt temei.
În principiu, orice bun care aparţine debitorului şi care are o valoare economică poate fi pus sub sechestru. Se pot pune sub sechestru atât bunurile imobile, cât şi cele mobile. Bunurile mobile nu includ numai bunurile fizice (cum ar fi automobilele, navele sau aeronavele), ci şi creanţele întemeiate, de exemplu. 

Există, totuşi, o serie de bunuri care nu pot fi puse sub sechestru pentru a acoperi obligaţiile faţă de persoanele de drept privat. Iată câteva dintre cele mai importante exemple: 

· pretenţii privind remuneraţii care nu au fost încă plătite; 

· pretenţii privind plata pensiilor şi pretenţii privind alte forme de ajutor din partea statului, care nu au fost plătite; 

· bunurile prevăzute în codul privind executarea datoriilor, şi anume bunurile necesare menţinerii unei locuinţe şi a unui nivel de trai modest pentru debitor şi familia sa; 

· moştenirile în cazul cărora  există un titlu şi cele care nu au intrat încă în posesia celor de drept; 

· prejudiciile personale şi bunurile achiziţionate pentru acoperirea acestor prejudicii, în cazul în care suma plătibilă cu titlul de despăgubiri sau bunurile vizate sunt păstrate separat de celelalte bunuri ale debitorului.

După punerea sub sechestru a bunurilor debitorului, acesta nu mai are dreptul de a dispune de bunurile în cauză. De asemenea, debitorul nu are dreptul să utilizeze bunurile puse sub sechestru într-un mod care ar putea afecta creditorul care are drepturi asupra bunurilor sechestrate; de exemplu, acesta nu poate vinde sau transfera bunurile unui terţ. De regulă, bunurile mobile care au fost puse sub sechestru rămân în posesia debitorului până în momentul organizării vânzării publice, cu excepţia cazului în care executorul judecătoresc hotărăşte să elimine dreptul debitorului de a dispune de bunurile sale. În cazul în care debitorul dispune de bunurile puse sub sechestru în mod ilegal, se poate aplica o sancţiune.

În cazul în care mai mulţi creditori solicită punerea sub sechestru a aceloraşi bunuri, întâietatea se stabileşte în funcţie de ordinea în care au fost depuse cererile la instanţa executorului judecătoresc. 

Debitorii au obligaţia de a oferi toate informaţiile solicitate de instanţa executorului judecătoresc pentru ca aceasta să poată executa hotărârea judecătorească. În cazul în care un debitor nu-şi îndeplineşte obligaţia de a furniza informaţii, instanţa executorului judecătoresc poate hotărî să emită o hotărâre de luare în custodie de până la şase luni, până în momentul în care debitorul în cauză îşi îndeplineşte obligaţia de a furniza informaţii.

Sechestrul asupra bunurilor mobile (cu excepţia autovehiculelor, navelor şi aeronavelor înmatriculate) încetează în general după un an, cu excepţia cazului în care creditorul care are drepturi asupra bunurilor puse sub sechestru a înaintat anterior instanţei executorului judecătoresc o cerere de scoatere la vânzare a bunurilor în cauză. Perioada se calculează de la data la care bunurile au fost puse sub sechestru. 

Sechestrul asupra bunurilor imobile, autovehiculelor, navelor şi aeronavelor înmatriculate încetează după zece ani. 

În principiu, se poate introduce apel la instanţa superioară (landsretten) împotriva hotărârilor pronunţate de instanţa executorului judecătoresc. Apelul trebuie introdus în termen de patru săptămâni de la emiterea hotărârii de către instanţa executorului judecătoresc. În schimb, apelurile privind hotărârile de punere sub sechestru a bunurilor cu o valoare economică mai mică pot fi introduse numai cu acordul Comisiei pentru aprobarea apelurilor (Procesbevillingsnævnet), dacă există un temei specific pentru un astfel de apel. 

În plus, cauzele judecate de către instanţa executorului judecătoresc pot fi reexaminate, adică supuse unei noi analize de către această instanţă. Cauzele respective pot fi reexaminate dacă părţile cauzei decid astfel sau dacă instanţa executorului judecătoresc consideră că acest lucru este necesar. Reexaminarea poate fi necesară, de exemplu, dacă debitorul sau un terţ prezintă dovezi din care să rezulte că hotărârea încalcă drepturile unui terţ sau dacă debitorul nu a fost prezent în timpul acţiunii de executare şi invocă normele din codul de executare a datoriilor, consfinţite prin Legea privind administrarea justiţiei.
FRANŢA
Executarea silită cupride toate procedurile menite să realizeze obligaţiile executorii ale debitorului. Dreptul francez cunoaşte trei categorii de obligaţii civile: de a plăti, de a face sau a nu face şi de a da sau a restitui.

Dreptul de executare silită se referă la bunurile debitorului, nu există executare asupra persoanelor. Totuşi, refuzul de a îndeplini anumite obligaţii (obligaţiile alimentare) este considerat infracţiune şi expune debitorul la o pedeapsa privativă de libertate. Acelaşi regim îl are şi organizarea frauduloasă a insolvabilităţii de catre un debitor.

Mijloacele de executare diferă în funcţie de natura obligaţiei:

· obligaţiile de a plăti sunt executate prin intermediul confiscării - dacă confiscarea se referă la o sumă de bani, suma respectivă va fi atribuită creditorului (de exemplu, confiscarea bancară); dacă confiscarea se referă la un bun al debitorului, confiscarea va conduce la vânzarea forţată a bunului, iar contravaloarea sa va fi atribuita creditorului, în limita creanţei sale;

· în cazul obligaţiilor de a da sau a restitui procedura diferă în funcţie de natura bunului – dacă este vorba de un bun mobil, acesta va fi confiscat şi remis proprietarului legitim; dacă este un bun imobil, se trece la expulzarea ocupantului, iar bunul este restituit proprietarului;

· obligaţiile de a face sau a nu face sunt executate prin impunerea plăţii unei sume de bani, pe care debitorul va trebui s-o plăteasca în plus faţă de obligaţia de care trebuie să se achite. Această suma, fixată de către judecător, se calculeaza proporţional cu timpul non-executării, pentru obligaţia de a face, sau în funcţie de numărul încălcărilor obligaţiei de a nu face.

Pot face obiectul măsurilor de executare silită toate titlurile executorii, astfel cum sunt definite în art. 3 al Legii nr. 91-650 din 9 iulie 1991 referitoare la reforma procedurilor civile de executare, şi anume:

· deciziile instanţelor civile şi administrative, cât şi tranzacţiile încheiate în faţa preşedintelui tribunalului de primă instanţă, dacă au forţă executorie;

· actele, hotarârile şi deciziile arbitrale străine, declarate executorii printr-o decizie nesusceptibilă de un recurs care suspendă executarea;

· extrasele din procesele-verbale de conciliere semnate de catre judecător şi părţi;

· titlul emis de către executorul judecătoresc în cazul neplăţii unui cec;

· titlurile emise de către o persoană juridică de drept public, calificată astfel prin lege, sau deciziile cărora legea le asociază efectele unei hotărâri judecătoreşti.

Hotărârile judecătoreşti care nu sunt supuse recursului suspensiv de executare sunt executorii făra a fi nevoie de alte acte procedurale. Aceste hotărâri, ca şi actele notariale sunt investite cu formulă executorie, care atestă caracterul lor executoriu, astfel încât nu este nevoie de altă procedură intermediară pentru a permite executarea silită.

Măsurile de executare silită asupra bunurilor mobile şi asupra sumelor de bani, cât şi expulzarea trebuie îndeplinite de către un executor judecătoresc, care este un oficial public ministerial, adică un agent de executare numit de ministrul justiţiei, care îşi exercită atribuţiile în condiţiile dreptului privat, dar care beneficiaza pentru executare de prerogativele de autoritate publică, în cadrul unei reglementări stricte şi al unei deontologii atent controlate.

Confiscarea imobilelor se face printr-o procedură specială, care are loc în general în faţa tribunalului de primă instanţă şi pentru care creditorul trebuie să fie reprezentat de un avocat.

Taxele aferente măsurilor de executare silită sunt în principiu în sarcina debitorului. Aceste taxe reprezintă remunerarea executorului pentru fiecare act de executare. Decretul nr. 96-1080/12.12.1996 reglementează tarifele datorate executorilor judecătoreşti, care cuprind o sumă forfetară exprimată, cumulativ sau alternativ, după caz, în drepturi fixe sau drepturi proporţionale. Drepturile fixe sunt în sarcina debitorului. Drepturile proporţionale, calculate după un anumit barem care se aplica la sumele recuperate, sunt în parte în sarcina creditorului, în parte în cea a debitorului.

Gajul creditorului este constituit din ansamblul patrimoniului debitorului, în sensul că toate bunurile acestuia pot fi confiscate pentru acoperirea creanţei. Există reguli speciale, în funcţie de natura bunurilor: creanţe ( chirii, salarii, sume depuse într-un cont bancar), bunuri mobile de orice natură, imobile şi drepturi reale, titluri de valoare şi drepturile asociate, vehicule (terestre, navale şi aeronave), drepturi de autor, sume de bani plasate într-o cutie de valori etc.

Legea poate prevede că anumite bunuri sunt insesisabile. Astfel:

· sumele necesare alimentelor (o cotă din veniturile salariale, fixată după un barem, în funcţie de nivelul veniturilor şi al cheltuielilor familiale şi reevaluată în fiecare an);
· bunurile mobile necesare vieţii şi activităţii lucrative desfăşurată de debitor, care nu pot fi confiscate decât ca şi contravaloare a lor sau dacă au o valoare importantă;

· bunurile necesare persoanelor bolnave sau care suferă de un handicap.

Măsurile de executare silită sunt organizate în două etape. În prima etapă, executorul  procedează la confiscarea bunurilor şi a sumelor de bani, ceea ce presupune că bunurile respective devin indisponibile, dar rămân în grija debitorului. Dacă acesta deturnează bunurile confiscate, se face vinovat de săvârşirea unui delict.
 Dacă debitorul nu depune o contestaţie la confiscare, executorul poate trece la a doua etapă, şi anume vânzarea bunurilor la licitaţie sau intrarea în posesia sumelor de bani. Banca are obligaţia de a informa executorul în legătură cu sumele deţinute de către debitor. Dacă nu îndeplineşte această obligaţie sau dacă eliberează către debitor sumele respective, sancţiunea judiciară, care se aplică la solicitarea creditorului, va fi condamnarea de a plăti în locul debitorului.

Titlurile executorii nu sunt prescriptibile.

În ceea ce priveşte titlurile executorii, exercitarea căilor de atac este legată de contestarea judiciară a creanţei în sine. 

În situaţia adoptării unei măsuri conservatorii, debitorul poate sesiza judecătorul care a autorizat măsura respectivă, printr-o contestaţie referitoare la condiţiile care au condus la autorizare, atâta timp cât măsura consevatoare nu s-a transformat în măsură de executare, ca urmare a unei confirmări judiciare a creanţei. 
GRECIA
Executarea silită este acţiunea prin care o persoană este obligată să respecte un drept material încorporat într-un titlu executoriu cu asistenţa autorităţilor publice.
 Pentru a asigura executarea se utilizează următoarele modalităţi:

· îndepărtarea silită a bunurilor; 

· evacuarea silită dintr-o proprietate imobiliară;

· sechestrul; 

· închisoarea; 

· plata amenzilor; 

· administrarea obligatorie; 

· declaraţii date sub prestare de jurământ.

Un titlu executoriu este un act public care recunoaşte dreptul reclamat şi care conferă reclamantului dreptul de a solicita respectarea de către debitor a conţinutului său. Elementele necesare sunt existenţa titlului şi validitatea creanţei.

Executarea este considerată mai degrabă ca parte a adjudecării decât ca o chestiune administrativă, scopul acesteia fiind de a asigura protecţie juridică. Cererile adresate agenţilor procedurali şi orice act de executare reprezintă acte procedurale. Condiţiile care trebuie îndeplinite în vederea autorizării executării sunt următoarele:

· jurisdicţia şi competenţa agenţilor de executare; 

· capacitatea de a se constitui ca parte într-un litigiu; 

· capacitatea de a introduce o acţiune în justiţie; 

· capacitatea de a acţiona în numele clientului; 

· existenţa unui interes legitim; 

· capacitatea de a acţiona şi de a fi acţionat în justiţie; 

· existenţa unui titlu executoriu; 

· existenţa unei creanţe care să poată fi îndeplinită prin executare.

Sunt executorii atât hotărârile judiciare, cât şi cele nejudiciare. Nu este întotdeauna necesară o hotărîre judecătorească care să autorizeze executarea.
 
Următoarele titluri sunt executorii:

· hotărârile definitive pronunţate de instanţe; 

· hotărâri pronunţate de instanţe declarate ca fiind executorii provizoriu; 

· hotărârile arbitrale; 

· registrele instanţelor care cuprind o tranzacţie sau în care sunt stabilite cheltuielile judiciare; 

· actele notariale; 

· ordinele de plată emise de către judecători; 

· ordinele de evacuare a chiriaşilor; 

· titlurile străine declarate ca fiind executorii; 

· ordinele şi actele declarate de lege ca fiind titluri executorii.

Agenţii procedurali se împart în agenţi însărcinaţi cu executarea directă şi agenţi însărcinaţi cu executarea indirectă. Agenţii însărcinaţi cu executarea directă sunt numiţi de creditorul reclamant. Aceştia sunt: a) executorii judecătoreşti care sunt agenţi publici nesalariaţi însărcinaţi de către autorităţi pentru a lua măsuri în vederea sechestrării bunurilor aflate în posesia debitorului, pentru a pune sechestru asupra proprietăţii, navelor sau avioanelor care aparţin debitorului, pentru a îndeplini executarea directă, pentru a aresta debitorii condamnaţi la pedeapsa închisorii şi pentru a pregăti licitaţiile; b) notarii sau judecătorii de pace care îi înlocuiesc pe aceştia şi care sunt autorizaţi să desfăşoare scoaterea la licitaţie în mod voluntar sau forţat a bunurilor sechestrate ale debitorului şi să distribuie produsele prin elaborarea unei clasificări. Agenţii însărcinaţi cu executarea indirectă sunt agenţii de poliţie, forţele armate şi martorii executorilor judecătoreşti care participă atunci când există o rezistenţă sau ameninţare la executare. Toţi aceşti agenţi răspund pentru orice încălcare din culpă a obligaţiilor în exerciţiul funcţiilor lor.

Condiţiile materiale ale executării sunt:

· existenţa unui interes legitim, adică necesitatea ca actul de executare să fie adus la îndeplinire, datorită protecţiei juridice pe care acesta o asigură; validitatea creanţei. 

Scopul legislaţiei privind executarea este de a asigura un echilibru, în circumstanţele date, între interesele existente aflate în conflict, pe de o parte, între creditori, iar pe de altă parte între debitori sau părţile terţe. Criteriile aplicate de către instanţă în vederea luării unei măsuri de executare sunt:

· satisfacerea rapidă a creditorilor cu costuri minime; 

· protecţia drepturilor personale ale debitorului şi ale intereselor legitime, în general; 

· suprapunerea intereselor creditorului şi ale debitorului în ceea ce priveşte necesitatea obţinerii celui mai bun preţ la licitaţie; 

· protecţia intereselor părţii terţe. 

Măsurile de executare pot urmări proprietatea debitorului şi/sau persoana debitorului. Măsurile de executare sunt acte materiale îndeplinite de către agenţi care sunt autorizaţi în acest scop; rezultatul acestor acte îl reprezintă executarea directă sau indirectă a creanţelor, cu asistenţa de executare a autorităţilor de stat. 
Acţiunea de executare poate avea drept obiect următoarele bunuri:

· bunuri mobile aflate în posesia debitorului sau a creditorului ori a unei părţi terţe care urmează să înmâneze bunurile acestora; 

· drepturile de proprietate ale debitorului asupra bunurilor unei părţi terţe; 

· sume de bani; 

· creanţe pecuniare în sarcina terţilor deţinute de persoana asupra căreia s-a luat măsura executării; 

· bunurile imobile care aparţin debitorului sau dreptul de proprietate al debitorului; 

· navele; 

· aeronavele; 

· drepturile de proprietate intelectuală, licenţele, drepturile de producţie cinematografică. 

Acţiunea de executare nu poate avea drept obiect următoarele bunuri:

· bunurile personale ale debitorului şi ale familiei acestuia; 

· produsele alimentare şi combustibilul de care debitorul şi familia acestuia au trebuinţă; 

· medaliile, biografiile, manuscrisele, corespondenţa, documentele familiale şi registrele de afaceri; 

· cărţile, instrumentele muzicale, lucrările de artă; 

· instrumentele, echipamentele, cărţile sau alte obiecte de care persoanele care desfăşoară o activitate lucrativă au trebuinţă pe motive de subzistenţă; 

· mărfurile perisabile; 

· acţiuni în parteneriate; 

· creanţele legale de întreţinere; 

· salariul, pensia sau creanţele de asigurare. 

Debitorul trebuie să respecte hotărârea prin care se dispune măsura de executare, acest lucru fiind valabil pentru toate părţile terţe. În cazul în care în timpul executării se opune rezistenţă, executorul judecătoresc poate răspunde acesteia prin recurgerea la forţă şi poate, în acelaşi timp, să solicite intervenţia autorităţilor responsabile cu menţinerea ordinii. Executorul judecătoresc poate, de asemenea, apela la doi martori adulţi sau la un alt executor. În cazul în care debitorul nu respectă hotărârea:

· în cazul în care debitorul nu îşi respectă obligaţia de a executa un act care poate fi executat şi de un terţ, creditorul este îndreptăţit să execute actul pe cheltuiala debitorului; 

· în cazul în care debitorul nu îşi respectă obligaţia de a îndeplini un act care nu poate fi executat de un terţ, iar actul depinde doar de gradul în care debitorul este pregătit sau nu să execute actul, instanţa solicită acestuia executarea actului, iar în cazul în care acesta nu se supune, instanţa va impune acestuia plata unei amenzi în folosul creditorului, respectiv va dispune pedeapsa închisorii; 

· în cazul în care debitorul este obligat să se abţină de la un anumit act sau să încuviinţeze îndeplinirea unor acte, instanţa poate impune, în caz de nerespectare a obligaţiei, plata unei amenzi în folosul creditorului sau poate condamna debitorul la pedeapsa cu închisoarea. 

Niciunul dintre cazurile menţionate anterior nu aduce atingere dreptului creditorului de a solicita plata unei despăgubiri, conform dreptului material, pentru pierderile suferite ca urmare a nerespectării de către debitor a obligaţiei sale. Este posibil, în principiu, ca un bun să fie cedat de către debitor; cu toate acestea, în cazul în care bunul respectiv este sechestrat, cesiunea acestuia este interzisă şi este nulă de drept faţă de persoana care a solicitat sechestrarea, precum şi faţă de creditorii care şi-au declarat creanţele.

În cazul în care executarea are drept obiect conturile bancare ale debitorului, banca nu este obligată să dezvăluie solicitantului detaliile exacte ale acestora; cu toate acestea, în cazul în care băncii i se comunică un act prin care se pune sechestru asupra creanţelor băneşti aflate în posesia debitorului, se interzice dispunerea de suma sechestrată, orice act de dispoziţie  fiind nul de drept şi neavenit faţă de persoana care a  solicitat  sechestrul, iar banca trebuie, în termen de 8 zile lucrătoare de la comunicarea actului prin care s-a pus sechestrul, să precizeze dacă există creanţa sechestrată (bani aflaţi în contul bancar) şi, în cazul în care suma este suficientă pentru a răspunde solicitării creditorului, banca trebuie să-i plătească acestuia suma respectivă.
ITALIA
Executarea silită permite unui creditor (persoană fizică sau societate comercială) să obţină ceea ce i se datorează de către o altă persoană ca urmare a unei hotărâri judecătoreşti (sau a unor acte specifice asimilate de lege hotărârilor judecătoreşti).

Procedurile de executare silită au următoarele forme:

1. Modalitatea cea mai comună este procedura prin care se urmăreşte obţinerea de către creditor a dreptului de executare a unei sume de bani sau a unui bun. Această procedură se aplică în cazurile în care, în baza unei hotărâri judecătoreşti sau a unei măsuri echivalente, creditorul are dreptul la o sumă de bani. Procedura are două faze: prima, instituirea sechestrului asupra bunurilor aparţinând debitorului în cauză (sume de bani sau alte bunuri, cu anumite restricţii) şi încredinţarea ulterioară către creditor a banilor (atunci când banii sunt sechestraţi), a bunului sau a banilor obţinuţi în urma vânzării la licitaţie a bunurilor în cadrul procedurii de executare silită (pentru convertirea bunurilor în bani), după caz. Această procedură, cunoscută sub numele de „executare silită”, este guvernată de reguli diferite, în funcţie de natura bunului, dacă acesta este imobil sau mobil. 

2. Procedura de executare silită menţionată în subsecţiunea (a) include o procedură prin care creditorul poate obţine bunuri materiale care aparţin debitorului şi care la data executării silite se află în posesia altei persoane (un terţ care nu are nicio legătură cu litigiul) sau o cerere a debitorului împotriva unui terţ. Această procedură permite creditorului să obţină ceea ce i se datorează, în primul caz, prin executarea bunului (care este proprietatea debitorului, dar se află în posesia unui terţ), în cel de-al doilea caz, prin intermediul procedurilor care implică terţul şi au ca rezultat substituirea debitorului de către creditor în raporturile cu terţul, care trebuie să îşi execute obligaţiile faţă de creditor şi nu faţă de debitor. Acest tip de executare silită poate fi explicat prin faptul că, în general, creanţele constituie o sursă de îmbogăţire şi avantaje, şi anume sunt incluse în definiţia legală a patrimoniului persoanei. Creanţele terţilor sunt scăzute din patrimoniul debitorului şi transferate în patrimoniul creditorului. Procedura este cunoscută sub numele de „executare prin intermediul terţilor”. 

3. O altă formă este menită să restituie creditorului obiectele pe care debitorul trebuie să le înapoieze (de exemplu, proprietatea închiriată după expirarea contractului de închiriere) sau să transfere bunuri (de exemplu, atunci când debitorul a vândut deja un bun creditorului dar nu l-a predat). Această procedură, care poate fi aplicată bunurilor mobile sau imobile, diferă faţă de procedura descrisă în subsecţiunea (a) prin faptul că proprietatea nu este transferată de la debitor la creditor (executare silită); procedura doar înapoiază creditorului bunurile pe care acesta/aceasta le deţine de drept. Procedura este cunoscută sub numele de „obligaţie de transfer”. 

4. Un alt tip de executare silită este folosit atunci când deţinătorul dreptului de executare este îndreptăţit la o anumită conduită din partea debitorului şi nu la un bun. În acest caz, debitorul trebuie, fie în baza unor prevederi contractuale, ori prin efectul legii, să facă un anumit lucru (de exemplu, să execute o lucrare pe proprietatea pe care el/ea o deţine) sau să nu facă un anumit lucru (de exemplu, să nu execute pe o proprietate o lucrare prin care ar încălca drepturile proprietarului vecin). În aceste situaţii, procedura de executare silită permite deţinătorului dreptului de executare să obţină executarea acestor acţiuni de către alte persoane, pe cheltuiala debitorului care nu şi-a îndeplinit obligaţiile (de a face), sau să obţină distrugerea lucrării realizate ilegal de debitor (atunci când obligaţia este de a nu face). Această procedură este cunoscută sub numele de „executare silită a obligaţiei de a face sau de a nu face”.
Pe baza unui principiu de la care nu există excepţii, înainte ca hotărârile să devină executorii, trebuie îndeplinite două condiţii, o condiţie de formă şi una de fond. Condiţia de formă constă în existenţa unei hotărâri executorii, şi anume un act sau hotărâre judecătorească care trebuie, conform legii, învestită cu formulă executorie. Condiţia de fond se referă la conţinutul hotărârii care, prin lege, trebuie să aibă legătură cu o cerere care este „certă, lichidă şi exigibilă”. Nevoia de certitudine este evidentă, pentru că executarea silită nu poate avea loc atunci când nu se ştie cu siguranţă dacă datoria există sau în ce constă aceasta.
 Necesitatea ca datoria să fie lichidă şi exigibilă este o cerinţă prealabilă în vederea executării, deoarece o dispoziţie conţinută într-o hotărâre judecătorească nu poate fi îndeplinită dacă nu există o modalitate practică de executare a acestuia (suma de bani pe care debitorul o datorează creditorului, natura bunului care trebuie predat, conduita cerută etc.) sau dacă datoria determinată nu este scadentă pentru că mai trebuia îndeplinită o condiţie legală. Dacă aceste condiţii nu sunt îndeplinite, dar procedura de executare silită a fost iniţiată, procesul poate fi controlat de instanţă.

 
Hotărârea (şi anume instrumentul juridic emis în conformitate cu dispoziţiile legale) prin care se încuviinţează executarea silită poate fi sau nu de natură judecătorească.
Hotărârile judecătoreşti cuprind toate hotărârile şi măsurile adoptate de o instanţă în legătură cu procedurile judiciare care trebuie puse în aplicare, în virtutea legii:.

1. hotărârile definitive (de a face o plată, de a preda un bun sau de a adopta o anumită conduită) care nu pot fi revizuite de o instanţă superioară sau hotărârile cu caracter executoriu temporar (în general, toate hotărârile pronunţate în primă instanţă sunt executorii cu excepţia cazului în care instanţa de apel a suspendat executarea); 

2. ordinele pentru plata unor sume de bani ca urmare a reglării de conturi; 

3. ordinele emise în timpul acţiunilor pentru plata sumelor care nu sunt contestate de părţile în cauză; 

4. ordinele provizorii de executare prin care judecătorul care instrumentează cazul dispune plata sumei de bani sau transferul bunurilor pe baza unor probe specifice; 

5. rapoartele de conciliere care rezolvă litigiile de muncă; 

6. hotărârile pentru plata sumelor de bani sau pentru transferul de bunuri mobile, emise de instanţă pe baza unor documente specifice (care demonstrează, de drept, certitudinea datoriei) care devin executorii sau care sunt declarate executorii temporar; 

7. înştiinţările de a părăsi locul la expirarea unui contract de închiriere sau în cazul în care plata chiriei este întârziată, dacă aceste înştiinţări sunt reţinute de instanţă; 

8. sentinţele arbitrale care devin executorii (şi anume hotărârile pronunţate de arbitri, organisme care nu fac parte din sistemul juridic, care sunt chemate să soluţioneze un litigiu prin obţinerea unui acord între părţi); 

9. ordinele emise angajatorilor pentru plata unor sume de bani angajaţilor concediaţi ilegal.

Hotărârile fără caracter judecătoresc constau în documente întocmite în afara instanţei, care acordă un drept persoanelor care îşi probează pretenţiile şi care, conform legii, au o putere specială, datorită naturii lor şi regulilor care guvernează utilizarea lor în raporturile juridice, în special în ceea ce priveşte viteza schimburilor. Din punct de vedere al procedurilor de punere în executare, acestea sunt considerate acte echivalente hotărârilor instanţei sau altor măsuri de executare adoptate de instanţă. În principal, este vorba despre cambii şi tipuri de credit care au caracter executoriu, în mod expres, conform legii (bilete la ordin, cecuri bancare şi titluri emise de anumite bănci), solicitările de plată a impozitelor cărora autorităţile fiscale le atribuie putere executorie, acte contractuale încheiate de un notar public şi care exprimă voinţa sau obligaţia părţilor de a plăti o sumă de bani (dar nu şi obligaţii de a face sau a nu face) şi, ca urmare a reformei din 2006, părţi din actele private autentificate privind obligaţiile de plată.

Nu este necesară obţinerea acordului instanţei judecătoreşti pentru a iniţia procedurile de executare silită, din moment ce natura cererii a fost stabilită de hotărâre sau de act. Este suficient ca grefa instanţei competente să decidă asupra  executării silite să verifice dacă cererea este corectă din punct de vedere formal şi să aplice „formula executorie”, respectiv o formulă stabilită prin lege, care solicită instituţiilor publice să acţioneze conform domeniului lor de competenţă (autorităţi judiciare şi organisme de executare care, atunci când este necesar, sunt solicitate să acorde asistenţă). În acest scop, formula trebuie să aibă forma cerută de lege şi să poarte ştampila grefei. Aceleaşi reguli se aplică şi altor acte emise de către un notar public.

Instanţa competentă în materie este tribunalul de primă instanţă cu competenţă generală. Judecătorilor de pace, cărora li se solicită să soluţioneze cazuri sociale comune care nu au ca obiect o valoare economică importantă, nu li se permite prin lege să învestească hotărârile cu formulă executorie. Odată stabilită competenţa materială, trebuie stabilită competenţa teritorială. Atunci când executarea silită implică bunuri mobile sau imobile, competenţa aparţine instanţei în raza căreia sunt situate bunurile; atunci când executarea silită se referă la cereri care implică un terţ, competenţa aparţine instanţei în raza căreia terţul îşi are domiciliul; atunci când executarea silită implică obligaţii de a face sau de a nu face, competenţa aparţine instanţei în raza căreia trebuie îndeplinită obligaţia.

Executarea silită este încredinţată executorilor judecătoreşti, funcţionari publici care sunt membri ai administraţiei judiciare. Executorii judecătoreşti adoptă măsurile necesare pentru punerea în executare a hotărârii, cu sprijinul, atunci când este necesar, altor persoane, cum ar fi experţii, care determină valoarea bunurilor, custozii sau administratorii bunurilor care trebuie păstrate în custodie sau trebuie administrate. Reformele recente din domeniul procedurii de executare silită privind bunurile imobile permit instanţei să încredinţeze notarilor publici operaţiunile legate de vânzarea acestor bunuri. Orice acţiune încredinţată executorilor judecătoreşti poate fi controlată şi coordonată de instanţă. Aşadar, ori de câte ori apar probleme sau conflicte, executorii judecătoreşti, notarii publici sau părţile informează instanţa care coordonează executarea, care apoi convoacă părţile şi emite instrucţiunile corespunzătoare.

Nu sunt prevăzute sume fixe pentru diferitele tipuri de executare. Costurile aferente procedurii pot varia în funcţie de complexitatea acţiunii întreprinse (poate fi necesară evaluarea bunurilor, numirea unor administratori sau custozi, care au dreptul să primească o remuneraţie, publicarea licitaţiilor în ziare sau pe internet şi aşa mai departe). Ca regulă generală, creditorul care solicită executarea silită plăteşte în avans aceste costuri, care ulterior sunt suportate de persoana împotriva căreia s-a învestit cu formulă executorie hotărârea. În ceea ce priveşte taxele legale, onorariile profesionale (care, prin lege, trebuie plătite) se bazează pe reguli extrem de precise şi prevăd sumele minime şi maxime care trebuie plătite apărării, în funcţie de tipul şi valoarea cazului.

În principiu, pot face obiectul executării silite toate bunurile mobile şi imobile şi toate titlurile executorii ale creditorilor, deoarece acestea includ garanţia reală a creditorului. 
Totuşi, legislaţia prevede în mod expres un număr mare de excepţii care ţin cont de natura sau destinaţia bunurilor. Conform jurisprudenţei italiene, anumite categorii de bunuri foarte personale nu pot fi supuse executării silite. 
Acestea includ obiectele de cult, obiectele de care debitorul are nevoie în viaţa sa zilnică (îmbrăcăminte, aparatură electrică, mobila etc.), cu excepţia cazului în care acestea sunt de o valoare considerabilă, precum şi documentele personale (scrisori, manuscrise etc.), cu excepţia cazului în care acestea fac parte dintr-o colecţie. Restricţiile sunt impuse şi din considerente sociale. Cererile de plată ale angajaţilor faţă de angajatorii din sectorul public sau privat pot face obiectul procedurii de executare silită doar în anumite limite, în funcţie de situaţia în cauză (în general o cincime, dar există reguli speciale care guvernează diferite categorii de angajaţi), pentru a permite angajatului/debitorului să îşi acopere costurile de bază ale traiului zilnic. În mod asemănător, ustensilele, obiectele şi cărţile care sunt esenţiale pentru ca debitorul să îşi poată exercita profesia, pot face obiectul executării silite decât în anumite limite strict determinate. 
Anumite cereri nu pot face obiectul procedurii de executare silită, ca de exemplu sumele de bani plătite persoanelor nevoiaşe sau invalide, pensiile de întreţinere, şi anume sumele plătite de un membru al familiei către un alt membru al familiei (de către părinţi copiilor, de către un soţ celuilalt soţ etc.), în cazul în care persoana este într-o situaţie precară şi îi lipsesc mijloacele financiare. Există limitări suplimentare, stabilite în baza unor reguli specifice, pentru a se asigura acoperirea anumitor nevoi, considerate a avea întâietate faţă de interesul creditorului. Cele mai relevante sunt situaţiile care implică executare silită atunci când debitorul este un organ al administraţiei publice: în astfel de situaţii regulile speciale impun ca 1) în anumite cazuri executarea nu poate fi iniţiată înainte de trecerea unei anumite perioade de timp care să permită administraţiei să îşi încheie procedurile contabile cerute de lege instituţiilor publice, 2) anumite fonduri publice destinate a acoperi nevoi sociale prioritare (de exemplu, fonduri pentru măsuri anti-drog) nu pot face, în niciun caz, obiectul procedurii de executare silită. În final, există reguli care împiedică executarea silită a anumitor titluri speciale, precum acţiuni sau cote deţinute în cadrul unor societăţi cooperative, pentru a se lua măsuri de siguranţă prin care persoanele străine să nu poată intra în societate prin intermediul executării silite (regulile „aprobării”).

Procedurile de executare silită au la bază condiţii impuse asupra bunurilor debitorului. Executorii judecătoreşti, aflaţi în posesia unui ordin de punere în executare, urmăresc bunul sau suma de bani la locuinţa debitorului, asupra persoanei acestuia/acesteia sau la terţe persoane. Ei pot avea acces în locuinţă, iar în cazul în care întâmpină rezistenţă din partea debitorului, pot înfrânge această rezistenţă cu sprijinul forţelor de ordine, dacă este necesar. Odată bunul identificat, acesta este sechestrat. Acesta este prima etapă a procedurii de executare silită. 
Sechestrul este un ordin emis debitorului pentru ca acesta să se abţină, din acel moment, de la orice acţiune asupra bunului care ar putea avea ca rezultat scoaterea bunului de sub urmărire. În cazul bunurilor imobile, sechestrul este înscris în registrul cadastral, ceea ce face ca acesta să fie opozabil terţilor. 
Ulterior, executorii judecătoreşti predau grefierului instanţei banii, scrisorile de credit şi obiectele preţioase pe care le-au găsit. Orice alte bunuri, în special bunurile imobile, sunt încredinţate unui custode (sau, în anumite condiţii, debitorului, de exemplu, dacă acesta locuieşte pe proprietatea respectivă). 
În orice caz, instanţa competentă în ceea ce priveşte executarea silită va da instrucţiuni corespunzătoare custodelui sau administratorului bunurilor până când acestea vor fi vândute sau încredinţate creditorului. Aceste instrucţiuni trebuie respectate, iar custodele sau administratorul sunt ţinuţi răspunzători atât în dreptul civil (pentru orice daune), cât şi în dreptul penal, în baza diferitelor prevederi din Codul de procedură penală, dacă bunurile sunt sustrase, distruse sau dacă este permisă deteriorarea acestora, ca urmare a actelor comise de bunăvoie sau a actelor de neglijenţă.

Sechestrul nu este ireversibil. La cererea debitorului, instanţa poate înlocui sechestrul asupra unei sume de bani pusă la dispoziţie de către creditor cu sechestrul asupra bunurilor (sau asupra creanţelor împotriva terţilor). Suma poate fi transferată în rate. În plus, dacă valoarea bunurilor depăşeşte valoarea cererii care urmează a fi executată silit, împreună cu costurile aferente procedurii, instanţa va dispune reducerea sechestrului, excluzând anumite bunuri sau părţi din aceasta.

Bunurile sunt sechestrate până la îndeplinirea procedurii de executare silită, cu consecinţa că orice acte ulterioare privind bunurile, chiar dacă sunt valabile prin ele însele din punct de vedere formal, nu au efect asupra procedurii de executare silită, care continuă şi se încheie independent de acestea. Aceeaşi răspundere pe care o au custozii şi administratorii revine şi personalului bancar, care nu are voie să furnizeze informaţii despre obligaţiile impuse asupra depozitelor, conturilor curente sau titlurilor de valoare, fără autorizarea prealabilă din partea instanţei executorii.

Procedurile de executare sunt supuse controlului judecătoresc. O persoană împotriva căreia se cere executarea silită poate ataca în instanţă acest fapt. Cererea poate fi făcută de debitor sau de orice persoană prejudiciată ca urmare a acţiunilor creditorului (de exemplu, atunci când părţile pretind că bunurile supuse executării le aparţin de fapt lor). Opoziţia la executarea silită poate fi exprimată înainte sau în timpul procedurii de executare. Reacţia debitorului şi a terţilor este numită contestaţie la executare, în cazul în care aceştia neagă dreptul de punere în executare a cererii sau de a continua executarea, din motive subiective şi obiective. Căile de atac sunt de asemenea admise, atunci când actele individuale ale procedurii de executare conţin nereguli de formă. În acest caz, instrumentul este cunoscut ca şi contestaţie la actele de executare.

În primul caz (contestaţia la executare), instanţa competentă în cazurile care au ca obiect sumele în discuţie audiază contestaţia în cadrul unor proceduri ordinare şi independente, iar ulterior deliberează. Contestaţia la actele de executare este depusă la instanţa de executare, care examinează cererile şi pronunţă hotărârea. În ambele cazuri, singura cale de atac permisă împotriva hotărârii este la Curtea de Casaţie (ca urmare a reformei din 2006).

Contestaţia la executare poate fi făcută anterior sau în timpul procedurii. Prin urmare, nu există un termen specific. Totuşi, există un termen limită natural, şi anume încheierea procedurii de executare. Pe de altă parte, contestaţiile la actele de executare trebuie să aibă loc în termen de cinci zile de la îndeplinirea actului contestat.

Atunci când există motive serioase pentru a proceda astfel, instanţa suspendă executarea silită şi dispune măsurile necesare pentru a preveni prejudiciile nedatorate. Dacă procedura de executare a atins stadiul în care fondurile sunt distribuite, atunci suspendarea este obligatorie.
LETONIA
Executarea reprezintă o etapă în cadrul acţiunii civile în care executorii judecătoreşti execută o hotărâre dată de către instanţă, alte instituţii sau funcţionari, în cazul în care un debitor nu se supune de bunăvoie acestei hotărâri în termenul stabilit prin lege sau de către instanţă.

Sub incidenţa acestei proceduri cad hotărârile judiciare şi extrajudiciare care au caracter executoriu după intrarea lor în vigoare, cu excepţia cazurilor în care legislaţia sau decizia instanţei prevede executarea lor imediată. Executorii judecătoreşti au dreptul să dispună proceduri de executare în baza oricăruia dintre următoarele titluri executorii:

1. un titlu executoriu emis în cauze civile sau administrative în baza unei decizii a instanţei sau a unei hotărâri pronunţate de instanţă sau de un judecător sau în cauze penale în baza unei decizii a instanţei de aprobare a unei tranzacţii judiciare, a unei decizii pronunţate de o curte permanentă de arbitraj, a unei hotărâri date de o comisie pentru litigii industriale sau a unei hotărâri pronunţate de o instanţă străină sau de o curte de arbitraj străină; 

2. o hotărâre dată de o instituţie sau de către un funcţionar în cauze privind abateri administrative; 

3. un titlu executoriu emis în baza unui act administrativ (Secţiunea 539(2)(2) din Codul de procedură civilă); 

4. o hotărâre a unui judecător privind executarea necontestată a pasivelor, executarea pasivelor în cadrul procedurilor preventive sau vânzarea voluntară prin licitaţie a bunurilor imobile în cadrul procedurilor judiciare; 

5. o hotărâre a instanţei privind impunerea de sancţiuni procedurale - amenzi; 

6. o cerere emisă de un notar, un avocat sau un executor judecătoresc; 

7. un titlu executoriu european emis de o instanţă străină sau de o autoritate competentă în temeiul Regulamentului (CE) nr. 805/2005 al Parlamentului European şi al Consiliului din 21 aprilie 2004 privind crearea unui titlu executoriu european pentru creanţele necontestate; 

8. un certificat emis de către o instanţă străină sau de către o autoritate competentă în temeiul articolului 41 alineatul (1) şi articolului 42 alineatul (1) din Regulamentul (CE) nr. 2201/2003 al Consiliului; 

9. o hotărâre pronunţată de o autoritate competentă cu privire la executarea sancţiunilor impuse de către o organizaţie internaţională. 

Titlul executoriu se eliberează, la cerere, ofiţerului însărcinat cu executarea hotărârilor, de către instanţa pe rolul căreia se află cauza în momentul respectiv. În vederea declanşării procedurii de executare a unei decizii, titlul executoriu eliberat ofiţerului însărcinat cu executarea hotărârilor sau unui împuternicit trebuie înmânat unui executor judecătoresc împreună cu o cerere.

Atunci când se declanşează o acţiune de executare a bunurilor mobile, a celor imobile sau a veniturilor debitorului, acesta nu mai are dreptul de a dispune de bunurile respective după cum doreşte. 

În cazul în care cerinţele sau ordinele executorului sunt îndeplinite, acesta întocmeşte un document şi îl înaintează instanţei pentru ca aceasta să pronunţe o hotărâre judecătorească. 

În cazul în care executorul întâmpină rezistenţă în desfăşurarea procedurilor de executare, acesta poate cere sprijinul poliţiei. 

Dacă debitorul nu se prezintă în faţa executorului judecătoresc după ce a fost citat sau dacă refuză să ofere explicaţii sau informaţii solicitate în baza legii, executorul are dreptul de a face apel la instanţă pentru ca aceasta să pronunţe o hotărâre cu privire la răspunderea persoanei vizate. Instanţa poate adopta o hotărâre care să-l oblige pe debitor să se prezinte şi poate impune acestuia plata unei amenzi. Dacă se dovedeşte că un debitor a furnizat în mod deliberat informaţii false, executorul judecătoresc are dreptul de a face apel la instanţă pentru a obţine o hotărâre privind intentarea unei acţiuni penale sau a unei acţiuni pentru abateri administrative. 

Un titlu executoriu poate fi înaintat spre executare în termen de zece ani de la intrarea în vigoare a hotărârii instanţei sau a judecătorului cu excepţia cazului în care normele de reglementare prevăd alte termene. Dacă hotărârea instanţei impune plata în rate, titlul executoriu rămâne în vigoare pe durata întregii perioade de plată, iar termenul de zece ani începe de la data de încheiere a tuturor plăţilor.

La cererea unei părţi a cauzei şi ţinând seama de statutul de proprietar sau de alte situaţii ale părţilor implicate, instanţa responsabilă cu judecarea unei anumite cauze are dreptul să pronunţe o decizie de amânare a executării hotărârii, de executare în rate sau de modificare a formei sau procedurii de executare a hotărârii. Se poate face recurs la o instanţă de grad superior în vederea obţinerii unei decizii de amânare a executării unei hotărâri, de executare în rate sau de modificare a formei sau procedurii de executare a hotărârii, în termen de zece zile. În cazul în care există circumstanţe care afectează sau împiedică executarea hotărârii unei instanţe, executorul judecătoresc are de asemenea dreptul să adreseze instanţei responsabile de judecarea cauzei o propunere privind amânarea executării hotărârii, executarea eşalonată sau modificarea formei sau a procedurii de executare a hotărârii. 

Executorul judecătoresc poate amâna executarea hotărârii în temeiul cererii introduse de autoritatea de aplicare a hotărârilor judecătoreşti sau a hotărârii instanţei ori a judecătorului privind suspendarea executării sau suspendarea acţiunii de vânzare a proprietăţii, ori în temeiul unei hotărâri judecătoreşti de amânare a executării sau de executare eşalonată a hotărârii.
LITUANIA

Executarea hotărârilor judecătoreşti este reglementată de prevederile secţiunii a IV-a din Codul de procedură civilă (Procedura de executare) şi de Normele privind executarea hotărârilor judecătoreşti, adoptate prin ordinul Ministrului Justiţiei. Norme specifice de reglementare a executării hotărârilor pot fi stabilite şi prin alte acte judiciare.

Conform procedurii, titlul executoriu emis în baza unei hotărâri judecătoreşti este înaintat unui executor judecătoresc de către persoana în drept, şi anume solicitantul sau reprezentantul acestuia. În cazul în care titlul executoriu este înaintat prin intermediul unui reprezentant, dreptul acestuia de a acţiona în numele solicitantului trebuie acordat prin intermediul unei procuri formulate şi emise în conformitate cu prevederile legale, mai precis procurile emise de persoane fizice trebuie autentificate la notariat, iar cele emise de persoane juridice pot fi aprobate, de asemenea, de organul corespunzător din cadrul întreprinderii respective. În cazul în care titlul executoriu este înaintat executorului judecătoresc de către un avocat sau de asistentul unui avocat, acesta trebuie să prezinte executorului un acord scris al clientului sau un alt document care îi atestă drepturile, obligaţiile şi domeniul de aplicare a acestora.

După primirea titlului executoriu, executorul judecătoresc trebuie să confirme, în termen de trei zile sau imediat în cazurile urgente, că nu există motive evidente pentru respingerea acestuia.

Titlul executoriu este înaintat executorului judecătoresc din raza teritorială în care debitorul îşi are domiciliul sau locul de muncă sau în care se află bunurile debitorului. Dacă recuperarea creanţei trebuie să se facă de la o persoană juridică, titlul executoriu este înaintat executorului judecătoresc din raza teritorială în care se află sediul debitorului – adică al persoanei juridice în cauză – sau în care se află bunurile acestuia.

Titlul executoriu este acceptat după achitarea integrală de către solicitant a onorariului pentru executare. În funcţie de situaţia financiară a solicitantului (persoană fizică), executorul judecătoresc poate scuti solicitantul de la plata întregii sume sau a unei părţi din sumă sau poate amâna plata până în momentul finalizării procedurii de executare. Dacă titlul executoriu este înaintat de către o persoană juridică, executorul judecătoresc are dreptul să nu amâne plata unei sume echivalente cu mai mult de jumătate din totalul onorariului. 

Măsurile de executare posibile sunt următoarele: 

1. recuperarea creanţei din fondurile debitorului şi din drepturile acestuia asupra bunurilor sau din proprietăţile pe care acesta le deţine; 

2. recuperarea creanţei din bunurile şi lichidităţile debitorului deţinute de alte persoane; 

3. interzicerea transferului lichidităţilor sau al bunurilor sau a îndeplinirii altor obligaţii ale debitorului de către alte persoane; 

4. confiscarea documentelor care atestă drepturile debitorului; 

5. recuperarea creanţei din retribuţiile, salariile, pensiile, subvenţiile şi alte forme de venit ale debitorului; 

6. confiscarea de la debitor a anumitor bunuri menţionate în hotărârea judecătorească şi transferarea acestora către solicitant; 

7. administrarea bunurilor debitorului şi utilizarea venitului astfel obţinut pentru achitarea datoriei către solicitant; 

8. impunerea asupra debitorului a obligaţiei de a efectua sau de a nu efectua anumite acţiuni; 

9. compensarea solicitărilor în contradictoriu ale solicitantului; 

10.  alte măsuri stipulate prin lege.

Se pot aplica mai multe măsuri de executare în acelaşi timp.

Punerea sub sechestru a bunurilor debitorului este o încetare sau limitare temporară a dreptului de proprietate sau a unei componente a dreptului de proprietate (de administrare, de folosinţă sau de dispoziţie) impusă asupra bunurilor debitorului. Punerea sub sechestru poate fi realizată de către instanţă sau de către un executor judecătoresc. 

Instanţa pune sub sechestru anumite bunuri printr-o hotărâre de punere în aplicare a unor măsuri asigurătorii temporare. Valoarea fondurilor sau bunurilor puse sub sechestru nu poate depăşi valoarea creanţei solicitantului. Instanţa poate revoca o astfel de hotărâre la solicitarea părţilor interesate sau, în anumite cazuri prestabilite, din proprie iniţiativă.

Un executor judecătoresc care pune în aplicare o hotărâre executorie trebuie să semneze ordinul de sechestru în momentul punerii sub sechestru a bunurilor debitorului. Un executor judecătoresc poate revoca un ordin de sechestru numai dacă punerea sub sechestru a fost efectuată de acel executor. În principiu, un executor judecătoresc nu poate pune sub sechestru şi alte bunuri ale debitorului pe lângă cele necesare pentru acoperirea sumei datorate şi a costurilor executării.

Transformarea bunurilor în lichidităţi – vânzarea obligatorie cu licitaţie prin intermediul întreprinderilor care efectuează schimburi comerciale sau conversia bunurilor în lichidităţi, transferul către solicitant, vânzarea bunurilor către un cumpărător sugerat de către debitor sau transformarea în lichidităţi prin alte mijloace a bunurilor puse sub sechestru aparţinând debitorului sau furnizorului colateral. În funcţie de motivele punerii sub sechestru şi de natura bunurilor implicate, bunurile puse sub sechestru sunt transformate în lichidităţi în conformitate cu prevederile legale de către un executor judecătoresc, de birourile Inspectoratului Fiscal de Stat sau de brokeri şi întreprinderi care efectuează schimburi publice de titluri de valoare. 

Bunurile imobile şi alte bunuri înregistrate legal pe numele debitorului, precum şi alte bunuri mobile cu o valoare unitară mai mare de 100 000 litas(28,962 EUR), sunt transformate în lichidităţi prin vânzarea la licitaţie. Alte bunuri pot fi transformate în lichidităţi prin alte mijloace. 

Debitorul are dreptul să găsească un cumpărător pentru bunurile scoase la vânzare înainte de începerea licitaţiei. Dacă acesta găseşte un cumpărător înainte de începerea licitaţiei, bunurile trebuie vândute acelui cumpărător. Bunurile pot fi vândute cumpărătorului indicat de debitor pentru o sumă care nu trebuie să fie mai mică decât cea indicată în ordinul de sechestru sau pentru o sumă mai mică suficientă pentru acoperirea întregii datorii şi a costurilor executării. 

În funcţie de hotărârea în cauză, titlurile executorii pot fi înaintate spre executare în termen de zece ani de la intrarea în vigoare a hotărârii. Termenul de înaintare a titlului executoriu pentru hotărârile judecătoreşti care trebuie să fie puse în aplicare urgent începe din ziua următoare adoptării hotărârii. Titlurile executorii privind repunerea în drepturi la locul de muncă pot fi înaintate spre executare în termen de o lună de la adoptarea hotărârii. 

În funcţie de hotărârea în cauză, dacă se solicită plăţi periodice, documentele executorii sunt valabile pe întreaga perioadă de plată, iar termenul pentru înaintarea lor spre executare începe la data la care plata ajunge la scadenţă.

Sunt prevăzute termene specifice pentru hotărârile executorii ale altor funcţionari sau instituţii care sunt înaintate spre executare.

Dacă termenul pentru înaintarea unui titlu executoriu spre executare este prelungit din motive pe care instanţa le consideră semnificative, aceasta poate acorda o nouă prelungire, dacă legea nu prevede altfel.

Măsurile de executare întreprinse de către un executor judecătoresc rămân în vigoare până în momentul în care sunt revocate de executorul judecătoresc în cauză. Dacă legalitatea acţiunilor executorului judecătoresc este contestată în instanţă şi dacă instanţa decide că recursul este justificat sau parţial justificat, măsurile întreprinse sau unele dintre acestea pot fi revocate de către instanţa care judecă recursul.

Punerea sub sechestru a bunurilor sau alte măsuri asigurătorii temporare aplicate de către instanţă rămân în vigoare până în momentul în care sunt revocate (sau înlocuite cu alte măsuri), sunt puse în aplicare de către instanţă sau, în cazul unui recurs, sunt revocate de către o instanţă de grad mai înalt.

Transformarea în lichidităţi a bunurilor puse sub sechestru determină încetarea sechestrului asupra bunurilor respective. 

Acţiunile executorului judecătoresc pot fi contestate în termen de maxim zece zile de la data la care persoana care face recurs a luat la cunoştinţă sau ar fi trebuit să ia la cunoştinţă îndeplinirea sau neîndeplinirea acţiunii în cauză, însă nu mai târziu de 30 de zile după îndeplinirea acelei acţiuni. Apelul trebuie prezentat în faţa instanţei districtuale din zona pentru care este competent executorul judecătoresc. 

Măsurile întreprinse de o instanţă judecătorească pot fi revocate sau modificate de aceeaşi instanţă sau, în cazul unui apel la o instanţă de grad mai înalt, prin hotărârea acesteia din urmă.
POLONIA
Executarea silită reprezintă punerea în aplicare, de către autorităţile competente, a măsurilor coercitive prevăzute de lege, în vederea onorării unei obligaţii faţă de un creditor, pe baza unui titlu executoriu.

Procedurile de executare silită constituie un set de măsuri luate în legătură cu executarea, ca urmare a introducerii unei cereri de executare.

Organele implicate în procedurile de executare silită sunt:
· organele judiciare implicate în procedurile de „declarare a caracterului executoriu” în ceea ce priveşte emiterea titlului executoriu: judecătorii care au condus şedinţa, instanţa locală, tribunalul regional şi instanţa de apel; 

· agenţii de executare silită implicaţi în procedurile de executare ca atare: instanţa locală, executorul judecătoresc. 
Părţile implicate în procedurile de executare:

· procedurile privind „declararea caracterului executoriu”; 

· procedurile de executare silită propriu-zise: de îndată ce procedurile au fost declanşate, părţile menţionate în titlul executoriu în calitate de creditor şi debitor; până în momentul instituirii procedurilor, acestea sunt părţi potenţiale. 
Măsuri de executare:

· măsuri coercitive (amenzi impuse de către instanţă în locul unei pedepse privative de libertate în caz de neplată, obligaţia impusă asupra unui debitor de a acoperi pierderile potenţiale ale creditorului, instrucţiunile date unui executor de către instanţă pentru a înlătura opoziţia unui debitor faţă de solicitarea unui creditor, executarea de anumite activităţi de către un creditor pe cheltuiala debitorului, deschiderea unei locuinţe, căutarea bunurilor şi obiectelor de îmbrăcăminte ale unui debitor, amenda impusă de către un executor judecătoresc pentru un refuz nejustificat, din partea persoanei responsabile, de a oferi explicaţii şi pentru nerespectarea de către debitor a obligaţiei de a notifica schimbarea adresei); 

· confiscarea bunurilor mobile sau a proprietăţilor imobiliare; 

· vânzarea la licitaţie publică a proprietăţilor imobiliare confiscate sau a bunurilor mobile; 

· vânzarea bunurilor mobile confiscate prin acord direct; 

· plasarea în regim de gestiune a unei societăţi comerciale sau a unei gospodării;

·  confiscarea bunurilor mobile ale debitorului de către executorul judecătoresc; 

· eliberarea clădirilor; 

· eliminarea disputelor privind tutela asupra unei persoane supusă autorităţii parentale. 

Titlul executoriu care cuprinde o declaraţie a caracterului executoriu reprezintă temeiul executării.

Constituie titluri executorii:

· o hotărâre judecătorească cu putere de res judicata sau o hotărâre care nu are valoare de res judicata supuse executării imediate; 

· un acord formulat în instanţă; 

· o sentinţă pronunţată de un comitet de arbitraj; 

· un acord la care s-a ajuns în cadrul comitetului de arbitraj; 

· alte hotărâri, acorduri şi instrumente care, în temeiul legii, sunt puse în aplicare prin executare judiciară; 

· un act notarial prin care debitorul acceptă executarea (cuprinzând obligaţia de a plăti o sumă de bani sau de a restitui anumite bunuri fungibile care pot fi cuantificate, sau obligaţia de a preda bunuri individual determinate), dacă termenul pentru achitare, depunere sau predare este precizat în act; 

· un act notarial prin care debitorul acceptă executarea şi care cuprinde obligaţia de a plăti suma de bani menţionată în act sau indicată într-o clauză de valorificare; 

· hotărârile pronunţate de instanţele statelor membre ale UE, acordurile încheiate în instanţe sau confirmate de către acestea şi actele oficiale întocmite în statele membre UE şi certificate în statele respective ca titluri executorii. 

Doar hotărârile rămase definitive (res judicata) care cuprind o declaraţie privind caracterul executoriu sau care au caracter imediat executoriu pot constitui titluri executorii. 
Hotărârile pronunţate de comitetele de arbitraj trebuie declarate mai întâi ca fiind executorii de către o instanţă naţională şi abia ulterior se poate emite un ordin de executare; simplul fapt că o hotărâre a fost declarată executorie nu este, prin el însuşi, suficient pentru a institui procedurile de executare. Un act notarial reprezintă un titlu executoriu, dacă îndeplineşte condiţiile prevăzute în Codul de procedură civilă şi Legea  privind notarii.
Alte titluri executorii:
· extrasul dintr-un act de notificare a creanţelor în procedurile de insolvenţă; 

· extrasul dintr-un act de notificare a creanţelor împreună cu extrasul dintr-o hotărâre cu putere de res judicata prin care se confirmă un acord încheiat în cadrul procedurilor de insolvenţă; 

· acordurile bancare cu putere de res judicata; 

· acordul încheiat în faţa unei persoane autorizate ( de exemplu, inginer topograf); 

· acordul încheiat de către un comitet de arbitraj responsabil pentru uniunile sindicale; 

· repartizarea preliminară a sumei obţinute din executarea proprietăţii imobiliare; 

· ordinului de executare bancar, astfel cum se prevede în Actul bancar, însă numai după emiterea de către instanţă a unei declaraţii a caracterului executoriu (ordin de executare); 

· hotărârile pronunţate de instanţe străine şi acordurile încheiate în faţa instanţelor respective, după ce au fost declarate ca fiind executorii de către o instanţă poloneză; 

· proiectul privind repartizarea răspunderii limitate în cazul fondului creanţelor maritime; 

· hotărârile pronunţate de către Comitetul pentru bunuri şi acordurile încheiate în faţa acestuia, în cadrul procedurilor de soluţionare a litigiilor referitoare la relaţiile dintre stat şi biserica catolică, reglementate în legislaţia poloneză. 

Executarea silită este instituită:
· automat la cererea unei instanţe de fond în cauzele care pot fi declanşate automat (în temeiul Codului de procedură civilă); 

· în urma unei cereri a creditorului, depusă la instanţa locală competentă sau la executorul judecătoresc de pe lângă instanţa respectivă, în funcţie de persoana competentă să iniţieze executarea silită; 

· la cererea unui organ autorizat (o instanţă sau procuror, în cauzele care implică executarea amenzilor, sancţiunilor financiare, a cheltuielilor de judecată şi a costurilor de procedură datorate trezoreriei). 

Cererile de executare trebuie depuse în scris sau înregistrate în registru; instrucţiunile date de agenţia de executare trebuie formulate în scris. Titlul executoriu trebuie ataşat cererii sau solicitării.

Cererile creditorilor nu trebuie depuse prin intermediul unui reprezentant sau al unui alt organ.

Onorariile executorilor judecătoreşti privind executarea, cheltuielile suportate în timpul executării silite şi taxele privind executarea sunt reglementate de Actul privind executorii judecătoreşti şi executarea, din 20 august 1997, cu modificările ulterioare.

Normele care reglementează colectarea taxelor:

· executarea plăţilor: 15% din valoarea creanţei executate; 

· garantarea creanţelor: 5% din valoarea creanţei după garantarea acesteia; 

· confiscarea proprietăţii: onorariu fix echivalent cu 50% din remuneraţia medie; 

· transferul proprietăţii asupra bunurilor imobile, desemnarea unui administrator asupra consiliului societăţii, eliberarea clădirilor (obiecte şi persoane): onorariu echivalent cu 40% din remuneraţia medie; 

· realizarea inventarului sau a altor liste de bunuri: onorariu fix echivalent cu 10% din remuneraţia medie pentru fiecare oră sau parte a acestuia; 

· transferul proprietăţii către creditori în alte cazuri: onorariu fix de 25%; în cazul în care executarea se realizează ca urmare a unor încălcări continue a proprietăţii, onorariul creşte cu 100% de fiecare dată; 

· sigilarea sau îndepărtarea ştampilelor fără a întocmi un inventar în acelaşi timp: onorariu fix echivalent cu 4% din remuneraţia medie; 

· activităţi care implică participarea organelor de poliţie: onorariu fix de 25%; 

· acordare de ajutor în vederea înlăturării opoziţiei unui debitor şi emiterea unui mandat de arestare a unui debitor: onorariu de 25%, punerea în aplicare a ordinului de arestare fiind în funcţie de creditorul care plăteşte onorariul. 

În cererea formulată de creditor, căreia i se ataşează titlul executoriu, trebuie să se indice obligaţia în cauză şi modul de realizare a executării, adică drepturile de proprietate în temeiul cărora se realizează executarea plăţilor; în cazul executării care implică proprietatea imobiliară trebuie să se precizeze registrul funciar şi numele instanţei la care se află acesta; în cazul executării care implică bunuri mobile, nu este necesar să se furnizeze informaţii suplimentare privind bunurile implicate, deoarece, în principiu, executarea priveşte toate bunurile mobile deţinute de către debitor.

Executarea poate fi realizată asupra:
· bunurilor mobile; 

· venitului dobândit; 

· conturilor bancare; 

· proprietăţii imobiliare; 

· navelor maritime; 

· altor creanţe şi drepturi de proprietate.

Executarea nu poate fi realizată asupra:
· bunurilor casnice, lenjeriei, aşternuturilor, obiectelor de îmbrăcăminte, obiectelor de îmbrăcăminte de lucru; 

· alimentelor şi combustibilului necesare timp de o lună debitorului şi familiei acestuia; 

· unei vaci, a două capre şi trei oi; 

· uneltelor necesare pentru a efectua o activitate plătită şi a materiilor prime necesare producţiei săptămânale, cu excepţia autovehiculelor; 

· altor sume de bani care nu sunt supuse executării (adică altele decât remuneraţia obţinută în mod regulat, în conformitate cu Codul muncii); în cazul în care debitorul nu este angajat în mod permanent, sumele de bani necesare întreţinerii timp de două săptămâni a debitorului şi a familiei acestuia; 

· materiale educaţionale, hârtii personale, premii, bunuri religioase şi bunuri obişnuite, care, prin vânzare, ar suferi o pierdere semnificativă şi care prezintă o valoare deosebită pentru debitor; 

· anumite bunuri deţinute de către agricultori (menţionate în dispoziţii legale speciale); 

· sumele şi beneficiile în natură menite să acopere cheltuielile de serviciu şi de deplasare; 

· sumele alocate de către trezorerie în scopuri speciale (subvenţii, ajutor), cu excepţia cazului în care creanţa a rezultat ca urmare a realizării scopurilor respective sau ca rezultat a obligaţiei de plată a întreţinerii; 

· drepturile care nu pot fi transferate; 

· creanţele debitorilor împotriva organelor de stat pentru activităţi de furnizare, lucru sau servicii înainte de îndeplinirea acestora; 

· plăţile privind asigurarea personală şi despăgubirile pentru asigurarea generală (nu de viaţă).

Dacă nu se prevede altfel, în temeiul unui titlu executoriu întreaga creanţă poate fi executată din toate elementele componente ale proprietăţii debitorului. Debitorii sunt împuterniciţi să-şi gestioneze bunurile, cu excepţia cazului în care, în calitate de soţ/soţie, aceştia sunt lipsiţi printr-o hotărâre a instanţei de dreptul de a gestiona bunurile comune. Cu toate acestea, în cazul în care se iniţiază proceduri de executare care se răsfrâng asupra bunurilor mobile, executorul preia bunurile respective şi redactează un raport de sechestru. 
Dispunerea de bunurile imobile după impunerea sechestrului nu afectează desfăşurarea ulterioară a procedurilor, în timp ce procedurile de executare care implică bunuri mobile sechestrate pot fi instituite şi împotriva persoanelor care achiziţionează bunurile respective. Cu toate acestea, în cazul în care există motive serioase pentru a face acest lucru, executorul poate, în orice stadiu al procedurii, pune bunurile mobile sechestrate sub supravegherea unei părţi terţe, care poate fi un creditor. 
În cazul executării silite care se răsfrânge asupra proprietăţii imobiliare, executorul îl sfătuieşte mai întâi pe debitor să plătească datoria în termen de două săptămâni. În cazul în care debitorul nu respectă acest lucru, executorul realizează o descriere şi o evaluare a proprietăţii. Dispunerea de bunurile imobiliare după instituirea sechestrului nu afectează desfăşurarea ulterioară a procedurilor. Persoanele care achiziţionează bunurile respective pot lua parte la proceduri în calitate de debitori. Cu toate acestea, acţiunea legală introdusă de către un debitor (care desfăşoară o activitate de afaceri sau agricolă) după executara silită şi intrarea în posesie a persoanelor care primesc bunurile, este considerată ca fiind nulă de drept. 

În cazul în care debitorii sunt ţinuţi de obligaţia de a nu face sau de a nu obstrucţiona acţiunea întreprinsă de către creditor, iar aceştia nu respectă această obligaţie, instanţa impune asupra acestora plata unei amenzi, în urma solicitării din partea creditorului, debitorii care nu plătesc amenda fiind pasibili de pedeapsa închisorii. 

Banca care nu respectă normele ce reglementează obligaţiile băncii privind sechestrul asupra conturilor bancare, inclusiv asupra conturilor de economii, este responsabilă de pierderile rezultate suportate de creditorii în cauză. Răspunderea civilă şi penală a băncilor este reglementată de Legea bancară.
 Persoanele care fac declaraţii false sau care ascund date adevărate în momentul în care furnizează informaţii autorităţilor responsabile în raport cu băncile şi clienţii acestora pot răspunde din punct de vedere penal (amenda şi închisoare de până la trei ani), la fel ca şi persoanele care sunt obligate să păstreze confidenţialitatea bancară şi care divulgă sau abuzează de informaţiile ce constituie secrete bancare (amenda şi închisoare de până la trei ani).

Nu se prevede un termen limită pentru introducerea cererilor de executare; cu toate acestea, trebuie să se efectueze verificări pentru a se garanta faptul că sunt îndeplinite condiţiile privind procedurile de executare (admisibilitatea procedurilor în instanţă, jurisdicţia naţională, capacitatea de a introduce o acţiune în justiţie, capacitatea procesuală). În cazul în care aceste condiţii nu sunt îndeplinite, executarea silită se anulează.

Căile de atac în procedurile de executare sunt:
· plângerea depusă la o instanţă locală împotriva acţiunii întreprinse de un executor (termen: o săptămână de la data la care acţiunea a fost întreprinsă); 

· apelul împotriva unei hotărâri judecătoreşti de respingere a unei plângeri; 

· plângerea depusă la o instanţă locală împotriva deciziei executorului de a impune o amendă; 

· apelul împotriva hotărârii judecătoreşti de a nu anula decizia menţionată mai sus; 

· apelul împotriva unei hotărâri judecătoreşti în cazul unei suprapuneri între o executare administrativă şi una judiciară; 

· apelul împotriva unei hotărâri judecătoreşti privind declararea caracterului executoriu; 

· apelul împotriva unei hotărâri judecătoreşti privind suspendarea sau anularea procedurilor; 

· apelul împotriva unei hotărâri judecătoreşti privind prescripţia executării; 

· acţiunea în instanţă împotriva unei hotărâri pronunţate în lipsa audierii debitorului; 

· apelul împotriva unei hotărâri judecătoreşti privind plata remuneraţiei şi a cheltuielilor suportate de către partea responsabilă cu supravegherea procedurilor de executare care implică bunuri mobile; 

· apelul împotriva unei hotărâri judecătoreşti privind predarea sumelor de bani confiscate în cadrul executării asupra bunurilor mobile; 

· apelul împotriva unei hotărâri judecătoreşti privind descrierea şi evaluarea proprietăţii efectuate în cadrul executării care implică bunuri imobile; 

· plângeri orale depuse la judecătorul cu rol de supraveghere împotriva acţiunii întreprinse de către un executor în timpul vânzării la licitaţie; 

· apelul împotriva unei hotărâri judecătoreşti de stabilire a onorariilor; 

· obiecţiile la proiectul de repartizare a sumei obţinute din executare (în termen de două săptămâni de la data la care a fost transmisă notificarea agenţiei de executare care a întocmit proiectul); 

· apelul împotriva unei hotărâri judecătoreşti privind soluţionarea obiecţiilor la proiectul de repartizare; 

· apelul împotriva unei hotărâri judecătoreşti privind îndeplinirea activităţilor de către un creditor pe cheltuiala debitorului şi apelul împotriva unei hotărâri judecătoreşti prin care se dispune ca debitorul să îndeplinească anumite activităţi, să ameninţe debitorul cu plata unei amenzi sau cu pedeapsa închisorii şi să acopere pierderile suferite de creditor; 

· contestaţia unei hotărâri judecătoreşti privind exceptarea unei proprietăţi de la executare, cu participarea trezoreriei şi a societăţilor comerciale. 

SLOVENIA

În Republica Slovenia, executarea este reglementată în mod uniform prin Legea privind executarea hotărârilor judecătoreşti în materie civilă şi garantarea creanţelor.

În sistemul juridic sloven, executarea înseamnă executarea obligatorie, judiciară a titlurilor executorii care sunt emise în vederea executării unei creanţe (privind o sarcină, un serviciu, o scutire sau o permisiune). În mod excepţional, în materia dreptului familiei, executarea poate acoperi, de asemenea, executarea creanţelor legate de modificarea unei relaţii juridice.

Măsurile de executare cu privire la realizarea creanţelor pecuniare sunt vânzarea bunurilor mobile ale debitorului, vânzarea bunurilor imobile, transferul unei creanţe pecuniare a debitorului, lichidarea altor drepturi financiare sau drepturi materiale, precum şi ale titlurilor de valoare ale debitorului, vânzarea acţiunilor unui partener şi transferul soldului deţinut la organizaţii autorizate să efectueze tranzacţii de plată (bănci).

Măsurile de executare cu privire la creanţele nepecuniare sunt: livrarea bunurilor mobile, eliberarea şi punerea la dispoziţie a bunurilor imobile, înlocuirea pe cheltuiala debitorului, obligarea debitorului prin aplicarea unei sancţiuni pecuniare, întoarcerea unui salariat la locul de muncă, împărţirea obiectelor, menţionarea pretenţiilor şi încredinţarea unui copil.

Instanţele judecătoreşti dispun executarea pe baza unui titlu executoriu. 

Titlurile executorii sunt următoarele:

· o hotărâre judecătorească executorie (hotărâre sau sentinţă arbitrală, decizie sau ordin de plată sau orice alt ordin judecătoresc sau arbitral) şi o tranzacţie judiciară (încheiată în faţa instanţei sau prin intermediul arbitrajului); 

· un act notarial executoriu;

· o altă hotărâre executorie sau instrument executoriu prevăzut a fi titlu executoriu prin lege, un tratat internaţional ratificat  sau un act juridic al Uniunii Europene care este direct aplicabil în Republica Slovenia.

Un titlu executoriu poate fi pus în executare dacă acesta menţionează creditorul şi debitorul, precum şi obiectul, tipul, întinderea şi termenul de îndeplinire a obligaţiei (art. 21 alin.1).

În cazul în care cererea privind executarea este depusă în faţa instanţei care nu s-a pronunţat cu privire la creanţă în primă instanţă, instanţei trebuie să i se prezinte originalul sau o copie legalizată a titlului executoriu pe care se bazează declaraţia privind caracterul executoriu (art. 42 alin.1).

Executorii judecătoreşti sunt persoanele care execută acţiunile de executare şi de garantare a pretenţiilor (care, prin urmare, realizează din punct de vedere fizic executarea - aceştia execută sechestrul, stabilesc garanţia etc.).
 Executorii judecătoreşti sunt numiţi de către Ministrul Justiţiei pentru  fiecare instanţă teritorială. În anumite cazuri de executare, aceştia sunt desemnaţi prin hotărâre judecătorească, creditorul însuşi putând să aleagă un anumit executor. În anumite cazuri de executare, executorul poate îndeplini acţiuni pe întregul teritoriul Republicii Slovenia. Serviciul oferit de executorul judecătoresc este un serviciu public, pe care executorul îl execută în mod independent.

Executorii judecătoreşti sunt responsabili pentru orice prejudiciu cauzat cu ocazia aducerii la îndeplinire a actelor de executare şi de garantare a creanţelor, datorate acţiunii lor sau a neîndeplinirii obligaţiilor care le revin în temeiul regulamentelor de punere în aplicare şi a hotărârilor judecătoreşti. 

În cazul unei încălcări foarte grave a obligaţiilor lor, executorii judecătoreşti pot fi demişi din funcţie de către Ministrul Justiţiei.

Legea privind taxele judiciare reglementează taxele pentru procedura civilă şi de executare în cadrul clasei tarifare nr. I. Valoarea taxei care trebuie plătită de către persoana care solicită o anumită acţiune de executare depinde de valoarea creanţei.

a) Cheltuielile de judecată (în funcţie de valoarea creanţei)

Cheltuielile de judecată sunt în funcţie de valoarea creanţei pretinse. În cazul în care, de exemplu, valoarea unei creanţe este de 1 000 EUR, cheltuielile sunt următoarele (calculul este doar în scop informativ):

· cererea de executare: 28 EUR, 

· hotărârea privind executarea: 28 EUR, 

· orice cale de atac: 56 EUR.

b) Cheltuielile şi plăţile pentru executorul judecătoresc

· cheltuielile şi plăţile fixe: cheltuielile legate de transport, cheltuielile legate de cazare şi hrană, cheltuielile legate de examinarea dosarului (10 EUR), cheltuielile legate de comunicarea personală a unui act (10 EUR), cheltuielile legate de calcularea dobânzii de întârziere (10 EUR), cheltuielile legate de calcularea costurilor (4 EUR); 

· cheltuielile şi plăţile variabile, care depind de valoarea creanţei - (în cazul în care creanţa atinge valoarea de 1 000 EUR, cheltuielile sunt după cum urmează: poprire de numerar - 83 EUR, plata voluntară în numerar de către debitor - 10 EUR, sechestrul bunurilor mobile - 312 EUR, conducerea şi organizarea unei licitaţii publice - 312 EUR, vânzarea bunurilor mobile prin contract direct - 156 EUR, vânzarea cu ajutorul unui agent la bursă - 62 EUR, împărţirea fizică a obiectelor - 156 EUR); 

· alte tipuri de cheltuieli: cheltuielile pentru păstrarea în siguranţă a bunurilor mobile sechestrate, care variază în funcţie de greutatea bunurilor mobile (de exemplu pentru o greutate de până la 100 de kg, plata se ridică la 0,42 EUR pentru fiecare perioadă de şapte zile în vederea păstrării acesteia în siguranţă sau a oricărei părţi a acesteia, dar nu mai puţin de 3 EUR), costurile legate de predarea bunurilor mobile sechestrate, care sunt, de asemenea, în funcţie de greutatea bunurilor mobile (de exemplu pentru bunul care cântăreşte până la 30 de kg, plata se ridică la 2,50 EUR).

Prima condiţie pentru autorizarea executării este existenţa unui titlu executoriu care poate fi pus în executare sau a unui instrument autentic în conformitate cu reglementările care constituie temeiul executării (care este, în realitate, temeiul executării).

A doua condiţie este depunerea unei cereri privind executarea, care trebuie să menţioneze următoarele: creditorul şi debitorul, titlul executoriu sau actul autentic, obligaţia debitorului, măsura de executare şi obiectul executării, precum şi alte informaţii necesare în vederea executării (o cerere privind executarea pe baza unui act autentic trebuie să includă, de asemenea, o cerere adresată instanţei prin care să se solicite debitorului plata creanţei, împreună cu cheltuielile evaluate în termen de opt zile de la comunicarea hotărârii sau în termen de trei zile în cazul proceselor privind bonurile de trezorerie şi cecurile).

În momentul în care instanţa primeşte cererea privind executarea, împreună cu titlul executoriu care poate fi pus în executare sau cu actul autentic, aceasta le verifică (pentru a vedea dacă acestea respectă condiţiile legale) şi pronunţă o hotărâre privind executarea, prin care se autorizează executarea sau respingând cererea de executare (ca fiind neîntemeiată pentru motive materiale sau din motive procedurale).

Creanţa trebuie să fi luat naştere, iar perioada de executare voluntară a obligaţiei trebuie să fi expirat.

Debitorul trebuie să fie în mod clar menţionat (trebuie să fie evident) în titlul executoriu sau în actul autentic. În plus, debitorul trebuie să fie în mod clar menţionat în ceea ce priveşte numele şi adresa (sau sediul) în cererea de executare.

Debitorul trebuie să fie o persoană care există (acesta nu trebuie să fi murit sau să fi fost şters din registrul judiciar). În cazul în care cererea de executare depusă priveşte o persoană care nu există, cererea trebuie respinsă, însă în cazul în care persoana încetează să existe în cursul procedurii înseşi, acest lucru constituie un motiv de suspendare a procedurii ex lege (şi nu necesită emiterea niciunui act special).

Condiţiile preliminare se aplică, în egală măsură, executării atât în ceea ce îl priveşte pe debitor, cât şi pe creditor (capacitate juridică, capacitate profesională), care trebuie să fie, de asemenea, îndeplinite în ceea ce priveşte procedura civilă, în conformitate cu dispoziţiile legale.

Legea prevede câteva tipuri de măsuri de executare (art.30), şi anume: vânzarea bunurilor mobile, vânzarea bunurilor imobile, transferul unei creanţe pecuniare, lichidarea altor drepturi financiare sau drepturi materiale, precum şi titluri de valoare, vânzarea acţiunilor unui partener şi transferul unor fonduri deţinute la organizaţii autorizate să efectueze tranzacţii de plată.

Măsurile de executare menţionate se pot aplica tuturor obiectelor supuse executării, cu excepţia cazului în care acesta este exceptat prin lege de la executare sau atunci când executarea asupra obiectului respectiv este restricţionată (art. 32).
Nu pot fi supuse executării:

· articolele care nu pot face obiectul unei tranzacţii juridice, 

· resursele minerale şi alte resurse naturale, 

· instalaţiile, aparatele şi alte obiecte de care statul sau o comunitate locală administrată în mod independent au nevoie, în mod urgent, în vederea îndeplinirii sarcinilor lor, precum şi bunurile mobile şi imobile utilizate în scopul apărării statului, 

· alte obiecte şi drepturi scutite prin lege (de exemplu resursele necesare pentru întreţinerea copiilor, obiectele strict personale, alocaţiile sociale, alocaţia parentală, alocaţia pentru copii, indemnizaţia de handicap, hrana, combustibilul pentru încălzire, animalele de lucru şi de reproducere, recoltele, medaliile, ajutoarele de invaliditate, terenul agricol şi spaţiile comerciale utile fermierului pentru întreţinerea personală etc.).

În cazul în care un debitor, în urma încălcării hotărârii pronunţate de către o instanţă de executare, dispune de bunurile sale, acest lucru va fi valabil numai dacă bunul a fost amortizat şi dacă terţul a acţionat cu bună-credinţă în momentul transferului sau al grevării de sarcini a proprietăţii (nu ştie şi nu poate şti că debitorul nu are dreptul de a dispune de bunurile sale).

Debitorul care, pentru a împiedica efectuarea plăţii către creditor, distruge, cauzează prejudicii, dispune de bunurile sale sau ascunde o parte a acestora în timpul executării obligatorii, prin aceasta cauzând prejudicii creditorului, răspunde din punct de vedere penal şi poate fi obligat la plata unei amenzi sau la executarea unei pedepse cu închisoarea pentru acest lucru, pentru o perioadă de până la un an. 

Banca este obligată să prezinte instanţei, la cererea acesteia, toate explicaţiile şi actele care dovedesc dacă a executat şi modul în care a executat hotărârea instanţei cu privire la executare, precum şi modul în care a respectat ordinea de satisfacere a creanţelor stabilită prin lege. Băncii îi revine, de asemenea, obligaţia de a notifica creditorii şi instanţa cu privire la detaliile referitoare la conturile bancare ale debitorului. Banca are obligaţia, pe baza hotărârii de executare, de a bloca fondurile debitorului, în limita obligaţiilor stabilite în hotărârea de executare, şi de a rambursa suma blocată către creditor. 

Instanţa poate dispune ca o bancă, care, încălcând hotărârea de executare, nu execută poprirea, transferul sau rambursarea sumei cuvenite, să ramburseze sumele către creditor din propriile sale fonduri în locul debitorului. În acest caz, banca este, de asemenea, răspunzătoare faţă de creditor pentru prejudiciul cauzat, întrucât aceasta nu a acţionat în conformitate cu hotărârea de executare sau pentru că a încălcat dispoziţiile legii privind obligaţia de a prezenta date, precum şi ordinea, întinderea şi modul de executare a obligaţiilor prevăzute în hotărârea de executare.

Angajatorul este obligat, în temeiul hotărârii de executare, să plătească către creditor suma de bani sau sumele de bani care altfel i s-ar cuveni debitorului, prin efectuarea unei plăţi. Acţionând în acest fel, angajatorul este obligat să îi lase debitorului cel puţin valoarea salariului minim pentru luna în curs. Instanţa poate dispune ca un angajator, care, contrar hotărârii, nu a reţinut sau nu a rambursat către creditor sumele cuvenite, să plătească sumele din bunurile proprii în locul celor ale debitorului. În acest caz, angajatorul este, de asemenea, responsabil faţă de creditor pentru prejudiciile cauzate prin faptul că nu a acţionat în conformitate cu hotărârea de executare.

Un debitor al debitorului este obligat să declare dacă recunoaşte creanţa care face obiectul sechestrului, iar, în caz afirmativ, care este cuantumul acesteia, precum şi dacă obligaţia de a satisface creanţa depinde de îndeplinirea unei alte obligaţii. În cazul în care acesta nu face o declaraţie sau dacă declaraţia în această privinţă nu este adevărată, acesta este responsabil faţa de creditor pentru prejudiciile cauzate.

Calea de atac obişnuită împotriva unei hotărâri pronunţate în primă instanţă este apelul. Hotărârea prin care se autorizează executarea constituie o excepţie. Debitorul şi o parte terţă care are un drept faţă de obiectul supus executării, ce împiedică executarea, pot formula o contestaţie împotriva unei asemenea hotărâri. De regulă, în procedura de executare nu există posibilitatea unor căi de atac extraordinare.

Calea ordinară de atac împotriva unei hotărâri a unei instanţe de executare poate fi depusă de către debitor, creditor, un terţ care are un drept asupra obiectului supus executării, care împiedică executarea, precum şi de cumpărător în procedura de vânzare de bunuri.

Calea de atac şi contestaţia trebuie depuse în faţa instanţei care a pronunţat hotărârea împotriva căreia este formulată calea de atac. De regulă, aceeaşi instanţă care a pronunţat hotărârea de executare decide şi cu privire la contestaţie, în timp ce instanţa de al doilea grad de jurisdicţie se pronunţă cu privire la calea de atac.

Contestaţia şi calea de atac pot fi depuse în termen de opt zile din momentul comunicării hotărârii instanţei de fond. În cazuri excepţionale este posibilă, de asemenea, formularea unei contestaţii după acest termen, până spre sfârşitul procedurii de executare, în cazul în care contestaţia respectivă este întemeiată pe un fapt care are legătură cu creanţa însăşi şi care a luat naştere după investirea hotărârii cu caracter executoriu, acest fapt neputând fi invocat până la expirarea termenului.

Calea de atac şi contestaţia nu întârzie ducerea la îndeplinire a acţiunilor de executare în procedura de executare, cu excepţia etapei de plată. De regulă, creditorul nu poate fi plătit până în momentul în care hotărârea de executare rămâne definitivă.

În ceea ce priveşte procedurile din Slovenia privind recunoaşterea şi executarea hotărârilor pronunţate de către instanţele din alte state membre, se aplică în mod direct regulamentele europene, precum şi ordinul de executare european. Legea prevede că o declaraţie privind executarea unei hotărâri sau a unui instrument autentic în temeiul unui act al UE aplicabil în mod direct trebuie să fie emisă, la cererea uneia dintre părţi, de către organul care s-a pronunţat cu privire la creanţă în primul grad de jurisdicţie sau care a întocmit instrumentul autentic. În ceea ce priveşte competenţa unei instanţe slovene de a recunoaşte şi de a executa o hotărâre a unui alt stat membru, instanţa competentă este instanţa teritorială în a cărei circumscripţie se află reşedinţa permanentă sau temporară a debitorului. Organul care a emis declaraţia privind executarea este competent pentru a rectifica sau a anula declaraţia.

Cererea de recunoaştere şi de executare a unei hotărâri judecătoreşti străine nu trebuie depusă sub o formă specială: aceasta este o cerere la care se anexează hotărârea judecătorească străină sau o copie legalizată a acesteia, precum şi hotărârea de încuviinţare a executării, în conformitate cu anexele la actele juridice europene.

� Pentru un examen  amănunţit privind executarea silită, a se vedea: S. Zilberstein, V.M. Ciobanu, Drept procesual civil. Executarea silită, vol. I şi II, Ed. Lumina Lex, Bucureşti, 1996; D. Negulescu, Execuţiunea silită, Principiile generale, vol. I, Tipografia Guttenberg, Bu�cureşti, 1910; E. Herovanu, Teoria executării silite, Ed. Cioflec, Bucureşti, 1942; I. Stoenescu, A. Hilsenrad, S. Zilberstein, Tratat teoretic şi practic de procedură a executării silite, Ed. Academiei, Bucureşti, 1966; C. Sion, Căile de execuţie, Iaşi, 1943; I. Stoenescu, S. Zil�berstein, Tratat de drept procesual civil, vol. II, Universitatea Bucureşti, 1981, p. 207 şi urm.; E. Dan, Codul de procedură civilă adnotat, Bucureşti, 1921, p. 537 şi urm.; V. Negru, D. Radu, Drept procesual civil, E.D.P., Bucureşti, 1972; G. Boroi, D. Rădescu, Codul de procedură civilă comentat şi adnotat, Ed. All, Bucureşti, 1994, p. 637 şi urm.; Fl. Măgureanu, Drept procesual civil, ed. a VIII�a, Ed. Universul Juridic, Bucureşti, 2006, p. 558 şi urm.


� A se vedea Avizul Parlamentului European din 8 aprilie 2003 (JO C 64 E, 12.3.2004, p. 79), Poziţia comună a Consiliului din 6.2.2004 (nepublicată în Jurnalul Oficial) şi Poziţia Parlamentului European din 30.3.2004 (nepublicată în Jurnalul Oficial).


� A fost dat ca exemplu Regatul Unit, unde înregistrarea unei hotărâri străine certificate se va face conform aceloraşi norme ca cele care reglementează înregistrarea unei hotărâri pronunţate într-o altă parte a Regatului Unit şi nu va trebui să implice o revizuire pe fond a hotărârii străine.


� În Suedia, în procedurile sumare privind ordinele de plată (betalningsföreläggande), termenul „instanţe judecătoreşti” include serviciul public suedez de executare silită (kronofogdemyndighet).


� Pentru punerea în aplicare a Regulamentului, a se vedea şi Decizia 1999/468/CE a Consiliului din 28 iunie 1999 de stabilire a procedurilor pentru exercitarea competenţelor de executare conferite Comisiei (JO L 184, 17.7.1999, p. 23).


� Florea Măgureanu, George Măgureanu Poptean – Titlurile executorii europene, Sesiune de comunicări ştiinţifice – Drept, Universitatea Româno-Americană, Bucureşti, 2008.


� Pentru notificarea şi comunicarea actelor prin procedura prevăzută de Regulament, a se vedea şi Regulamentul (CE) nr. 1348/2000 al Consiliului din 29 mai 2000 privind notificarea şi comunicarea în statele membre a actelor judiciare şi extrajudiciare în materie civilă şi comercială


� � HYPERLINK "http://www.hamangiu.ro/carti/colectii/cursuri/dreptul-executrii-silite.htm" �Gabriela Raducan - Dreptul executarii silite.Titlul executoriu european, Editura Hamangiu�, Bucureşti, 2009.


� Legea nr. 191/2007 din 19/06/2007 pentru aprobarea Ordonanţei de urgenţă a Guvernului nr. 119/2006 privind unele măsuri necesare pentru aplicarea unor regulamente comunitare de la data aderării României la Uniunea Europeană a fost publicată în Monitorul Oficial, Partea I nr. 425 din 26/06/2007. A se vedea şi Ordonanţă de urgenţă nr. 119/2006  din 21/12/2006, publicată în Monitorul Oficial, Partea I nr. 1036 din 28/12/2006.


� A se vedea: Regulamentul (CE) nr. 805/2004 al Parlamentului European şi al Consiliului din 21 aprilie 2004 privind crearea unui titlu executoriu european pentru creanţele necontestate  şi Regulamentul Consiliului (CE) nr. 44/2001 din 22 decembrie 2000 privind competenţa, recunoaşterea şi executarea hotărârilor în materie civilă şi comercială. A se vedea şi modificările aduse  Regulamentului prin Regulamentul (CE) nr. 1496/2002 al Comisiei (JO L 225, 22.8.2002, p. 13).


� � HYPERLINK "http://www.hamangiu.ro/carti/colectii/cursuri/dreptul-executrii-silite.htm" �Gabriela Raducan - Dreptul executarii silite.Titlul executoriu european, Editura Hamangiu�, Bucureşti, 2009.





� http://ec.europa.eu/civiljustice/enforce_judgement/enforce_judgement_bel_fr.htm


� http://ec.europa.eu/civiljustice/enforce_judgement/enforce_judgement_cze_en.htm


� http://ec.europa.eu/civiljustice/enforce_judgement/enforce_judgement_den_en.htm


� http://ec.europa.eu/civiljustice/enforce_judgement/enforce_judgement_fra_fr.htm


� http://ec.europa.eu/civiljustice/enforce_judgement/enforce_judgement_gre_en.htm


� http://ec.europa.eu/civiljustice/enforce_judgement/enforce_judgement_ita_en.htm


� http://ec.europa.eu/civiljustice/enforce_judgement/enforce_judgement_lat_en.htm


� http://ec.europa.eu/civiljustice/enforce_judgement/enforce_judgement_lit_en.htm


� http://ec.europa.eu/civiljustice/enforce_judgement/enforce_judgement_pol_en.htm


� http://ec.europa.eu/civiljustice/enforce_judgement/enforce_judgement_sln_en.htm

